Proposta għal REGOLAMENT TAL-KUNSILL dwar ir-Regolament Finanzjarju applikabbli ghall-11-il Fond Ewropew għall-Iżvilupp /* COM/2013/0660 final - 2013/0320 (NLE) */





MEMORANDUM TA’ SPJEGAZZJONI 1. KUNTEST TAL-PROPOSTA Il-proposta għal Regolament tal-Kunsill dwar ir-regolament finanzjarju applikabbli għall-11-il Fond Ewropew għall-Iżvilupp ,(il-11-il FEŻ) hija parti mill-pakkett tad-dokumenti leġiżlattivi li jirregolaw il-Fond Ewropew għall-Iżvilupp li jikkonsisti wkoll fi-Ftehim Intern […], Parti Erbgħa tad-Deċiżjoni dwar l-Assoċjazzjoni estra-Ewropea u r-Regolament ta' Implimentazzjoni tal-11-il FEŻ. 2. RIŻULTATI TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT Il-prinċipju ewlieni ta’ din il-proposta huwa allinjament massimu mar-Regolament Finanzjarju applikabbli għall-baġit ġenerali tal-Unjoni (ir-Regolament (UE, Euratom) Nru 966/2012) u r-Regoli ta’ Applikazzjoni tagħha (ir-Regolament Delegat Nru 1268/2012). Il-proposta tibni fuq ir-riżultati tal-konsultazzjoni pubblika fl-2009/2010 li ppreċediet il-proposta tal-Kummissjoni għal Regolament Finanzjarju ġdid li ġie adottat fl-2012. 3. ELEMENTI LEGALI TAL-PROPOSTA Kif imsemmi hawn fuq, il-prinċipju ewlieni ta’ din il-proposta huwa l-allinjament massimu mar-Regolament Finanzjarju u r-Regoli ta’ Applikazzjoni tiegħu. Dan jinkiseb b’referenzi diretti għal dawn ir-regolamenti. Barra minn hekk, l-allinjament huwa mfittex bl-aktar verżjoni riċenti disponibbli tar-Regolament dwar Regoli ta' Implimentazzjoni Komuni li fih dispożizzjonijiet rilevanti għall-implimentazzjoni finanzjarja; Dawn il-każijiet, mhux numerużi, jiġu ttrattati billi jiġi inkluż test identiku. Referenzi għar-Regolament Finanzjarju u r-Regoli ta’ Applikazzjoni tiegħu għandhom jinqraw filwaqt li wieħed iżomm f’moħħu li: – L-Artikolu 2(2) tal-proposta jeskludi l-applikazzjoni ta’ dispożizzjonijiet li jagħtu s-setgħa lill-Kummissjoni li tadotta atti delegati skont l-Artikolu 290 tat-TFUE. – Fejn artikolu tar-Regolament Finanzjarju huwa ddikjarat applikabbli għall-11-il FEŻ, id-dispożizzjonijiet kollha relatati u rilevanti tar-Regoli tal-Applikazzjoni japplikaw ukoll direttament sakemm l-applikazzjoni tagħhom ma tkunx eskluża b'mod espliċitu. Madankollu, fejn ir-Regolament Finanzjarju jew ir-Regoli applikabbli tad-disposizzjonijiet ta' applikazzjoni fihom biss referenzi interni indiretti, id-dispożizzjonijiet imsemmija japplikaw biss jekk il-11-il FEŻ tar-Regolament Finanzjarju jiddikjara li huma applikabbli. Fi kliem ieħor, huwa biss ir-Regolament Finanzjarju tal-11-il FEŻ li jiddikjara espliċitament dispożizzjonijiet tar-Regolament Finanzjarju jew ir-Regoli ta' Applikazzjoni applikabbli għall-11-il FEŻ jew le. – Ċerti dispożizzjonijiet tar-Regolament Finanzjarju jew ir-Regoli tal-Applikazzjoni japplikaw “mutatis mutandis”; f’dan il-każ id-dispożizzjonijiet applikabbli għandhom ikunu interpretati raġonevolment skont l-iskop u l-objettiv tagħhom, u billi wieħed iżomm f’moħħu l-kuntest tal-applikazzjoni tagħhom, skont il-prinċipji ta’ interpretazzjoni stabbiliti mill-każistika tal-Qorti tal-Ġustizzja, u mhux litteralment. – Fl-applikazzjoni b’referenza d-dispożizzjonijiet tar-Regolament Finanzjarju tal-implimentazzjoni tal-11-il FEŻ, għandu jittieħed kont dovut tal-eċċezzjonijiet speċjalment previsti għar-Regolament Finanzjarju biex jiġu indirizzati l-ispeċifiċitajiet ta’ azzjoni esterna, u b’mod partikolari fil-kuntest konvenzjonali u extraterritorjali tiegħu. Il-proposta ssegwi kemm jista’ jkun l-istruttura tar-Regolament Finanzjarju. Hija maqsuma fi tliet Partijiet: Dispożizzjonijiet Ewlenin, Faċilità tal-Investiment, u Dispożizzjonijiet Tranżitorji u Finali. Il-premessi tal-proposta jindirizzaw il-grad ta’ konformità mar-Regolament Finanzjarju u r-Regoli ta’ Applikazzjoni tiegħu f’aktar dettall. L-Ewwel Parti “Dispożizzjonijiet Prinċipali” hija maqsuma f’għaxar Titli: Suġġett, kamp ta’ applikazzjoni u dispożizzjonijiet ġenerali; Prinċipji finanzjarji; Ir-riżorsi tal-11-il FEŻ u l-implimentazzjoni tiegħu; Atturi finanzjarji; Operazzjonijiet ta’ dħul; Operazzjonijiet ta’ nefqa; Diversi dispożizzjonijiet ta’ implimentazzjoni; Strumenti ta’ finanzjament; Preżentazzjoni tal-kontijiet u l-kontabilità; u Verifika esterna u kwittanza. It-test awtonomu tal-proposta jaqa’ fil-biċċa l-kbira tiegħu f’waħda minn tliet kategoriji. Xi partijiet mit-test huma allinjati mas-sustanza tar-Regolament finanzjarju iżda tqies li ma kienx adatt li jinkiseb l-allinjament permezz ta’ sempliċi referenza minħabba differenzi fit-terminoloġija jew il-ħtieġa li jitwettqu aġġustamenti minuri lill-11-il FEŻ. Eżempji ta’ dan huma fit-Titolu VIII “Strumenti ta’ finanzjament”. Test awtonomu ieħor huwa speċifiku għall-11-il FEŻ. Eżempji ta’ dan qegħdin fit-Titolu VI “Operazzjonijiet ta' dħul”. Kif imsemmi hawn fuq, it-tielet tip ta’ test awtonomu fih dispożizzjonijiet allinjati mal-verżjoni l-aktar riċenti tar-Regolament dwar Regoli ta' Implimentazzjoni Komuni. It-Tieni Parti tiddeskrivi l-immaniġjar tar-riżorsi tal-11-il FEŻ taħt il-Faċilità ta' Investiment (FI) immaniġjata mill-BEI. Kienu neċessarji xi tibdiliet, meta mqabbel mal-10 EDF, minħabba l-iskadenza stabbilita għad-disponibbiltà ta’ fondi sottoskritti mill-Istati Membri skont il-Ftehim Intern. Fejn artikolu tar-Regolament Finanzjarju jew tar-Regoli ta’ applikazzjoni japplika għall-FI għandu jkun imsemmi speċifikament. Bħala konklużjoni, din il-proposta tirriżulta f’simplifikazzjoni ġenerali billi turu b’mod aktar ċar liema dispożizzjonijiet tar-Regolament Finanzjarju u r-Regoli ta’ applikazzjoni tiegħu japplikaw u liema dispożizzjonijiet huma l-ispeċifiċitajiet tal-11-il FEŻ. Din il-proposta fiha anqas minn nofs l-artikoli meta mqabbla mar-Regolament Finanzjarju tal-10 FEŻ. Il-proposta hija akkumpanjata minn Dokument ta' Ħidma tal-Persunal tal-Kummissjoni. li jippermetti tqabbil ta' din il-proposta mar-Regolament Finanzjarju tal-10 FEŻ u hija preżentazzjoni sinottika tad-dispożizzjonijiet tar-Regolament Finanzjarju u r-Regoli ta' Applikazzjoni tiegħu li huma applikabbli għall-11-il FEŻ. F’dan id-dokument komparattiv, id-dispożizzjonijiet tar-Regolament Finanzjarju u r-regoli ta’ applikazzjoni li ma japplikawx huma f’format ta’ ingassar. 4. IMPLIKAZZJONI BAĠITARJA Il-proposta ma għandha l-ebda implikazzjoni baġitarja. Il-11-il FEŻ mhux inkluż fil-baġit tal-UE u l-pakkett finanzjarju tiegħu huwa determinat fil-Ftehim Intern. Filwaqt li l-fondi ser ikunu implimentati skont ir-Regolament Finanzjarju tal-11-il FEŻ, l-adozzjoni tiegħu stess m'għandha l-ebda impatt finanzjarju. 2013/0320 (NLE) Proposta għal REGOLAMENT TAL-KUNSILL dwar ir-Regolament Finanzjarju applikabbli ghall-11-il Fond Ewropew għall-Iżvilupp IL-KUNSILL TAL-UNJONI EWROPEA, Wara li kkunsidra l-Ftehim Intern bejn ir-Rappreżentanti tal-Gvernijiet tal-Istati Membri tal-Unjoni Ewropea, li ltaqgħu fi ħdan il-Kunsill, dwar il-finanzjament tal-għajnuna tal-Unjoni Ewropea skond il-kwadru finanzjarju pluriennali għall-perijodu bejn l-2014 u l-2020 skond il-Ftehim ta' Sħubija ACP-EU (min hawn 'il quddiem imsejjaħ "il-Ftehim Intern") u dwar l-allokazzjoni tal-għajnuna finanzjarja għall-Pajjiżi u Territorji Barranin (l-"PTEE") li għalihom tapplika r-Raba' Parti tat-Trattat dwar il-Funzjonament tal-Unjoni Ewropea (minn issa 'l quddiem "It-Trattat"), u b'mod partikolari l-Artikolu 10(2) tiegħu, Wara li kkunsidra il-proposta tal-Kummissjoni Ewropea, Wara li kkunsidra l-opinjoni tal-Qorti tal-Awdituri[1], Wara li kkunsidra l-opinjoni tal-Bank Ewropew għall-Investiment dwar id-dispożizzjonijiet li jikkonċernawh[2], Billi: (1) Huwa neċessarju li jiġu ddeterminati r-regoli dettaljati għall-pagament tal-kontribuzzjonijiet mill-Istati Membri lill-11-il Fond Ewropew għall-Iżvilupp ("il-11-il FEŻ), imwaqqaf mill-Ftehim Intern. (2) Huwa meħtieġ li jiġu stabbiliti l-kundizzjonijiet skond liema l-Qorti tal-Awdituri għandha teżerċita s-setgħat tagħha rigward il-11-il FEŻ. (3) Huwa neċessarju li jiġu determinati r-regoli dettaljati għall-implimentazzjoni finanzjarja tal-11-il FEŻ partikolarment rigward il-prinċipji applikabbli; il-kostituzzjoni tar-riżorsi tagħha; l-atturi finanzjarji u l-entitajiet fdati b’kompiti ta’ implimentazzjoni tal-baġit; id-deċiżjonijiet ta’ finanzjament, impenji u pagamenti; l-istrumenti ta’ finanzjament inkluż l-akkwist, għotjiet, strumenti finanzjarji u fondi fiduċjarji tal-Unjoni; preżentazzjoni tal-kontijiet u l-kontabilità; awditjar estern mill-Qorti tal-Awdituri u kwittanza mill-Parlament Ewropew; kif ukoll il-Faċilità ta’ Investiment ġestita mill-Bank Ewropew għall-Investiment. (4) Għal raġunijiet ta’ simplifikazzjoni u koerenza, dan ir-Regolament għandu jiġi allinjat, kemm jista’ jkun, mar-Regolament (UE, Euratom) Nru 966/2012[3] u r-Regolament Delegat tal-Kummissjoni (UE) Nru 1268/2012[4]. Allinjament bħal dan għandu jinkiseb b'referenzi diretti għal dawn ir-regolamenti u għandhom, min-naħa l-waħda, jippermettu identifikazzjoni faċli ta’ speċifiċitajiet fl-implimentazzjoni finanzjarja tal-11-il-FEŻ u, min-naħa l-oħra, jnaqqsu d-diversità tar-regoli tal-finanzjament tal-Unjoni fil-qasam tal-azzjoni esterna li joħloq piż bla bżonn fuq ir-riċevituri, il-Kummissjoni kif ukoll atturi oħra involuti. (5) Huwa neċessarju li nfakkru li l-qafas għall-implimentazzjoni finanzjarja tal-11-il-FEŻ huwa, minbarra dan ir-Regolament, kostitwit minn diversi strumenti: il-Ftehim ta' Sħubija bejn il-membri tal-Grupp ta' Stati tal-Afrika, tal-Karibew u tal-Paċifiku, min-naħa l-waħda, u l-Komunità Europea u l-Istati Membri tagħha, min-naħa l-oħra, iffirmat f'Kotonù fit-23 ta' Ġunju tal-2000 u rivedut fil-Lussemburgu fil-25 ta' Ġunju 2005 u rivedut f'Ouagadougou fit-22 ta' Ġunju 2010 (minn issa 'l quddiem "il-Ftehim ta' Kotonù), b'mod partikolari mill-AnnessIV tiegħu; permezz tal-Ftehim Intern; permezz tad-Deċiżjoni tal-Kunsill ta' [data] dwar l-assoċjazzjoni tal-pajjiżi u territorji estra-Ewropej mal-Unjoni Ewropea (minn issa 'l quddiem imsejħa "id-Deċiżjoni dwar l-Assoċjazzjoni estra-Ewropea "); u permezz ta' Regolament tal-Kunsill Nru [numru] ta' [data] dwar l-implimentazzjoni tal-11-il Fond Ewropew għall-Iżvilupp (minn issa 'l quddiem "ir-Regolament ta' Implimentazzjoni"). (6) L-implimentazzjoni finanzjarja tal-11-il FEŻ għandha tkun iggwidata minn prinċipji tal-Unità u l-preċiżjoni tal-baġit, unità tal-kontijiet, universalità, speċifikazzjoni, amministrazzjoni finanzjarja tajba u trasparenza. Wara li kkunsidra l-istruttura plurijennali tal-11-il FEŻ, il-prinċipju baġitarju ta' annwalità m'għandux japplika għall-11-il FEŻ. (7) Ir-regoli dwar l-atturi finanzjarji, jiġifieri tal-awtorizzazzjoni u l-uffiċjali tal-kontabilità, id-delega tal-kompiti tagħhom kif ukoll ir-responsabbiltà tagħhom għandhom jiġu allinjati mar-Regolament (UE, Euratom) Nru 966/2012 minħabba li l-Kummissjoni teżerċita r-responsabbiltà eżekuttiva l-istess meta timplimenta l-11-il FEŻ. (8) Huwa meħtieġ li jiġu stabbiliti r-regoli dettaljati abbażi ta' liema l-uffiċjal tal-awtorizzazzjoni b’delega tal-Kummissjoni jistabbilixxi l-arranġamenti meħtieġa tal-Istati tal-AKP (l-Afrika, il-Karajbi u l-Paċifiku) u l-PTEE biex tkun żgurata l-eżekuzzjoni xierqa tal-operazzjonijiet b’kooperazzjoni mill-qrib mal-uffiċjal tal-awtorizzazzjoni nazzjonali, reġjonali, intra-AKP jew territorjali awtorizzat mill-Istati AKP jew PTEE. (9) Ir-regoli dwar il-ġestjoni indiretta, li jinvolvu l-inkarigu tal-kompiti tal-implimentazzjoni tal-baġit u kundizzjonijiet u limiti, għandhom jiġu allinjati mar-Regolament (UE, Euratom) Nru 966/2012. Barra minn hekk, dispożizzjoni dwar sottodelega tal-kompiti tal-implimentazzjoni tal-baġit li tirrifletti dik ta' [ir-Regolament dwar Regoli ta' Implimentazzjoni Komuni] għandha tiddaħħal sabiex tkun żgurata implimentazzjoni koerenti ta’ Finanzjament tal-azzjoni esterna. Dan ir-Regolament għandu madankollu jkun fih dispożizzjonijiet speċifiċi dwar atturi temporanji li jieħdu post l-uffiċjal nazzjonali tal-awtorizzazzjoni, dwar inkarigu mill-Istati AKP u l-PTEE mogħti lil fornitur tas-servizzi, u fuq it-tisħiħ tal-protezzjoni tal-interessi finanzjarji tal-Unjoni fil-każ ta’ ġestjoni indiretta mal-Istati AKP u l-PTEE. (10) Filwaqt li r-riżorsi tal-FEŻ mhux se jiġu implimentati taħt ġestjoni kondiviża , dan ir-Regolament għandu jippermetti li fil-qafas tal-kooperazzjoni reġjonali bejn l-Istati tal-AKP u l-PTEE, fuq naħa, u r-reġjuni l-aktar imbiegħda tal-Unjoni, min-naħa l-oħra, ir-riżorsi tal-EDF u l-appoġġ mill-Fond Ewropew għall-Iżvilupp Reġjonali (“FEŻR”) favur ir-reġjuni l-aktar imbiegħda tal-Unjoni jistgħu jiġu implimentati mill-istess entità skont dan ir-Regolament rigward ir-riżorsi tal-EDF u taħt ġestjoni maqsuma fir-rigward tal-ERDF. (11) Id-dispożizzjonijiet dwar id-deċiżjonijiet ta' finanzjament għandhom jiġu allinjati ma' dawk tar-Regolament (UE, Euratom) Nru 966/2012 fejn il-Kummissjoni timplimenta l-11-il FEŻ. (12) Ir-regoli dwar l-impenji għandhom ikunu allinjati ma’ dawk tar-Regolament (UE, Euratom) Nru 966/2012 bl-eċċezzjoni ta’ impenji provviżorji li ma għandhomx ikunu disponibbli fil-11-il FEŻ. Barra minn hekk, l-estensjoni ta’ skadenzi għandha tingħata meta tkun meħtieġa għal azzjonijiet imwettqa skont il-ġestjoni indiretta mal-Istati AKP jew mal-PTEE. (13) Il-limiti ta’ żmien għall-pagamenti għandhom jiġu allinjati ma’ dawk tar-Regolament (UE, Euratom) Nru 966/2012. Għandhom jiġu stipulati dispożizzjonijiet speċjali meta l-Istati AKP u l-PTEE ma jkunux inkarigati bit-twettiq ta’ Pagamenti taħt ġestjoni indiretta u fejn, konsegwentement, il-Kummissjoni tkompli twettaq pagamenti lil min qiegħed jirċievi. (14) Diversi dispożizzjonijiet ta’ implimentazzjoni dwar l-awditur intern, l-amministrazzjoni tajba u r-rimedju, is-sistema tal-IT, it-trażmissjoni elettronika, il-gvern elettroniku, il-pieni amministrattivi u finanzjarji, u l-użu tal-bażi ta' dejta ċentrali tal-esklużjoni, għandhom jiġu allinjati ma’ dawk tar-Regolament (UE, Euratom) Nru 966/2012. Barra minn hekk, il-protezzjoni tal-interessi finanzjarji tal-Unjoni permezz tal-applikazzjoni ta’ pieni amministrattivi għandha tiġi msaħħa u ċċarata fejn il-11-il FEŻ huwa implimentat f’ġestjoni indiretta mal-Istati AKP u l-PTEE. (15) Ir-regoli dwar l-akkwisti, l-għotjiet, il-premjijiet, u l-esperti għandhom ikunu allinjati ma’ dawk tar-Regolament (UE, Euratom) Nru 966/2012. Ir-regoli dwar strumenti finanzjarji u l-fondi fiduċjarji tal-Unjoni għandhom ikunu allinjati mal-aġġustamenti minħabba n-natura tal-11-il FEŻ. L-appoġġ baġitarju lill-PTEE għandu jqis ir-rabtiet istituzzjonali mal-Istati Membri kkonċernati. (16) Ir-regoli dwar il-preżentazzjoni tal-kontijiet u l-kontabilità, u dwar il-verifika esterna u r-rilaxx, għandhom jirriflettu dawk tar-Regolament (UE, Euratom) Nru 966/2012 sabiex jipprovdu qafas koerenti għall-implimentazzjoni u r-rappurtar. (17) Huwa meħtieġ li jiġu stabbiliti l-kundizzjonijiet li skonthom il-Bank Ewropew għall-Investiment ("BEI") jamministra ċerti riżorsi tal-FEŻ. (18) Id-dispożizzjonijiet li jikkonċernaw l-iskrutinju min-naħa tal-Qorti tal-Awdituri tar-riżorsi tal-11-il FEŻ li huma amministrati mill-BEI għandhom ikunu konformi mal-Ftehim bejn tliet partijiet li ġie konkluż bejn il-Qorti tal-Awdituri, il-BEI u l-Kummissjoni, kif previst fl-Artikolu 287(3) tat-Trattat. (19) Id-dispożizzjonijiet tranżitorji għandhom jistabbilixxu r-regoli dwar il-bilanċi ta' trattament u dħul minn Fondi Ewropej tal-Iżvilupp preċedenti kif ukoll l-applikazzjoni ta’ dan ir-Regolament għal operazzjonijiet residwi li jirriżultaw minnhom. (20) Sabiex jippermetti għal programmar fil-ħin u l-implimentazzjoni tal-programmi tal-11-il FEŻ dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea, ADOTTA DAN IR-REGOLAMENT: L-EWWEL PARTI DISPOŻIZZJONIJIET EWLENIN TITOLU I SUĠĠETT, AMBITU U DISPOŻIZZJONIJIET ĠENERALI Artikolu 1 Ambitu Dan ir-Regolament jistabbilixxi r-regoli għat-twaqqif u għall-implimentazzjoni finanzjarja tar-riżorsi tal-11-il Fond Ewropew għall-Iżvilupp (11-il FEŻ), u l-preżentazzjoni u l-awditjar tal-kontabilità. Artikolu 2 Rabta ma' Regolament (UE, Euratom) Nru 966/2012 applikabbli għall-baġit ġenerali 1. Sakemm ma jkunx previst speċifikament mod ieħor, referenzi diretti f’dan ir-Regolament għad-dispożizzjonijiet tar-Regolament (UE, Euratom) Nru 966/2012 għandhom jitqiesu li jinkludu wkoll referenzi għad-dispożizzjonijiet korrispondenti tar-Regolament Delegat (UE) Nru 1268/2012. 2. Ir-referenzi f’dan ir-Regolament għad-dispożizzjonijiet applikabbli tar-Regolament (UE, Euratom) Nru 966/2012 m’għandhomx jitqiesu li jinkludu dispożizzjonijiet proċedurali li mhumiex rilevanti fil-11-il-FEŻ, b’mod partikolari dawk li jikkonċernaw s-setgħa li tadotta atti delegati. 3. Referenzi interni fir-Regolament (UE, Euratom) Nru 966/2012 jew fir-Regolament Delegat (UE) Nru 1268/2012 m’għandhomx iħallu d-dispożizzjonijiet imsemmija indirettament applikabbli għall-ħdax-il FEŻ. 4. It-termini użati f’dan ir-Regolament għandu jkollhom l-istess tifsira bħal dik assenjata lilhom fir-Regolament (UE, Euratom) Nru 966/2012, bl-eċċezzjoni tal-punti (a) sa (e) tal-Artikolu 2 ta’ dak ir-Regolament. Iżda għall-finijiet ta’ dan ir-Regolament, it-termini li ġejjin fir-Regolament (UE, Euratom) Nru 966/2012 għandhom jiġu interpretati bl-aġġustamenti li ġejjin: (a) "baġit" jew "baġitarju" jfissru "il-11-il FEŻ"; (b) “l-impenn baġitarju” jfisser “impenn finanzjarju”; (c) “istituzzjoni” tfisser “il-Kummissjoni”; (d) "approprjazzjonijiet" jew "approprjazzjonijiet operazzjonali jfissru "ir-riżorsi tal-11-il FEŻ"; (e) “Linja tal-baġit” jew “il-linja fil-baġit” ifissru “allokazzjoni”; (f) “att bażiku” tfisser, skont il-kuntest rilevanti, il-Ftehim Intern, id-Deċiżjoni dwar l-Assoċjazzjoni estra-Ewropea , jew ir-Regolament ta’ Implimentazzjoni; (g) "pajjiż terz" ifisser kwalunkwe pajjiż jew territorju benefiċjarju kopert mill-ambitu geografiku tal-11-il FEŻ. 5. L-interpretazzjoni ta’ dan ir-Regolament għandu jkollha l-għan li tippreserva l-koerenza mar-Regolament (UE, Euratom) Nru 966/2012 sakemm tali interpretazzjoni ma tkunx kompatibbli mal-ispeċifiċitajiet tal-11-il FEŻ kif previst fil-Ftehim ta’ Kotonù, fil-Ftehim Intern, fid-Deċiżjoni dwar l-Assoċjazzjoni estra-Ewropea jew ir-Regolament ta' Implimentazzjoni. Artikolu 3 Il-perjodi, id-dati u l-limiti ta’ żmien Sakemm ma jkunx ipprovdut mod ieħor, ir-Regolament tal-Kunsill (KEE, Euratom) Nru 1182/71[5] għandu japplika għall-iskadenzi stabbiliti b’dan ir-Regolament. Artikolu 4 Protezzjoni ta' dejta personali Dan ir-Regolament huwa mingħajr preġudizzju għar-rekwiżiti tad-Direttiva 95/46/KE tal-Parlament Ewropew u tal-Kunsill[6] u mar-rekwiżiti tar-Regolament (KE) Nru 45/2001 tal-Parlament Ewropew u tal-Kunsill[7]. L-Artikolu 29 tar-Regolament Delegat (UE) Nru 1268/2012 dwar informazzjoni dwar it-trasferimenti ta’ dejta personali għall-fini tal-verifika għandhom japplikaw. TITOLU II PRINĊIPJI FINANZJARJI Artikolu 5 Prinċipji finanzjarji Ir-riżorsi tal-11-il FEŻ għandhom jiġu implimentati skont il-prinċipji li jmiss: (a) l-unità u l-preċiżjoni tal-baġit: (b) l-unità ta' kontabilità, (c) l-universalità; (d) l-ispeċifikazzjoni; (e) l-amministrazzjoni finanzjarja tajba; (f) it-trasparenza. Artikolu 6 Prinċipji tal-unità u tal-preċiżjoni baġitarja L-ebda dħul m'għandu jinġabar u l-ebda nfiq ma għandu jsir dment li ma jkunx riservat għal allokazzjoni tal-FEŻ. Artikolu 8(2) u (3) u l-ewwel subparagrafu tal-Artikolu 8(4) tar-Regolament (UE, Euratom) Nru 966/2012 għandhom japplikaw. Artikolu 7 Prinċipju tal-unità tal-kontijiet Artikolu 19 tar-Regolament (UE, Euratom) Nru 966/2012 dwar l-użu tal-euro għandu japplika mutatis mutandis. Artikolu 8 Pinċipju tal-universalità Mingħajr preġudizzju għall-Artikolu 9, id-dħul totali għandu jkopri l-istima għall-pagamenti totali. Id-dħul u l-infiq kollu għandu jkun irreġistrat bis-sħiħ mingħajr xi aġġustament kontra xulxin, bla ħsara għall-Artikolu 23 tar-Regolament (UE, Euratom) Nru 966/2012, dwar regoli fuq it-tnaqqis u l-aġġustamenti minħabba r-rati tal-kambju, li għandhom japplikaw. Madankollu, d-dħul imsemmi f'Artikolu 9(2)(c) ta' dan ir-Regolament għandu jnaqqas awtomatikament il-pagamenti magħmula fuq l-impenn li minnu ġie ġġenerat. Artikolu 9 Dħul assenjat 1. Id-dħul assenjat għandu jintuża biex jiffinanzja elementi speċifiċi tan-nefqa. 2. Dawn li ġejjin għandhom jikkostitwixxu dħul assenjat: (a) kontribuzzjonijiet finanzjarji mill-Istati Membri u pajjiżi terzi, inklużi fiż-żewġ każijiet l-aġenziji pubbliċi tagħhom, entitajiet jew persuni fiżiċi; u minn organizzazzjonijiet internazzjonali għal ċerti proġetti ta’ għajnuna esterna jew programmi ffinanzjati mill-Unjoni u ġestiti mill-Kummissjoni jew mill-BEI f’isimhom skont l-Artikolu 10 tar-[Regolament ta' Implimentazzjoni]; (b) dħul allokat għal skop speċifiku, bħal dħul minn fondazzjonijiet, sussidji, rigali u legati; (c) dħul li joriġina mir-rifużjoni, wara l-irkupru, ta’ ammonti mħallsa bi żball; (d) dħul iġġenerat minn interessi fuq pagamenti ta’ prefinanzjament, suġġett għall-Artikolu 8(4) tar-Regolament (UE, Euratom) Nru 966/2012; (e) ripagament u dħul iġġenerat minn strumenti finanzjarji skont l-Artikolu 140 (6) tar-Regolament (UE, Euratom) Nru 966/2012; (f) dħul iġġenerat minn rimbors sussegwenti ta' taxxi skont l-Artikolu 23(3)(b) tar-Regolament (UE, Euratom) Nru 966/2012. 3. Dħul assenjat imsemmi fil-punti (a) u (b) tal-paragrafu 2 għandha tiffinanzja tali partiti tal-infiq kif huma ddeterminati mid-donatur sakemm huwa aċċettat mill-Kummissjoni. Dħul assenjat imsemmi fil-punti (e) u (f) tal-paragrafu 2 għandu jiffinanzja partiti ta’ nefqa simili għal dawk minn fejn ikun ġie ġġenerat. 4. L-Artikolu 184(3) tar-Regolament (UE, Euratom) Nru 966/2012 għandu japplika mutatis mutandis. 5. L-Artikoli 22(1) u (2) tar-Regolament UE, Euratom) Nru 966/2012 dwar donazzjonijiet għandhom japplikaw għal dħul assenjat imsemmi fil-punt (b) ta’ paragrafu 2 ta’ dan ir-Regolament. Fir-rigward tal-Artikolu 22(2) tar-Regolament (UE, Euratom) Nru 966/2012, l-aċċettazzjoni ta’ donazzjoni għandha tkun soġġetta għall-awtorizzazzjoni tal-Kunsill. 6. Ir-riżorsi tal-11-il FEŻ li jikkorrispondu għal dħul assenjat għandhom ikunu disponibbli awtomatikament meta d-dħul jiġi riċevut mill-Kummissjoni. Madankollu, stima tal-ammonti riċevibbli għandha jkollha l-effett li tagħmel ir-rizorsi tal-11-il FEŻ disponibbli fil-każ ta’ dħul assenjat imsemmijin fil-punt (a) tal-paragrafu 2 fejn il-ftehim mal-Istat Membru jkun espress bil-munita euro; il-pagamenti jistgħu jitwettqu skont dan id-dħul biss meta tkun ġiet irċevuta. Artikolu 10 Regola tal-ispeċifikazzjoni Ir-riżorsi tal-11-il FEŻ għandhom ikunu assenjati għal skopijiet speċifiċi għall-Istati AKP jew PTEE skont l-istrumenti prinċipali tal-kooperazzjoni. Fir-rigward tal-Istati AKP, dawk l-istrumenti huma stabbiliti mill-Protokoll Finanzjarju stabbilit fl-Anness Ic tal-Ftehim ta' Kotonù. L-assenjazzjoni tar-riżorsi (allokazzjonijiet indikattivi) għandha tkun ibbażata wkoll fuq id-dispożizzjonijiet tal-Ftehim Intern u tar-Regolament ta' Implimentazzjoni u għandha tieħu kont tar-riżorsi riżervati għan-nefqa ta' appoġġ konnessi mal-programmazzjoni u mal-implimentazzjoni skont l-Artikolu 6 tal-Ftehim Intern. Fir-rigward tal-PTEE, dawk l-istrumenti huma stabbiliti fir-Raba' Parti tad-Deċiżjoni dwar l-Assoċjazzjoni estra-Ewropea u l-Anness II tagħha. L-assenzjazzjoni ta' dawk ir-riżorsi għandha tieħu kont ukoll tar-riżerva mhux allokata prevista fl-Artikolu 3(3) ta' dak l-Anness u tar-riżorsi riżervati għal studji jew għal miżuri ta' għajnuna teknika skond l-Artikolu 1(1)(c) tiegħu. Artikolu 11 Prinċipju tal-ġestjoni finanzjarja tajba 1. L-Artikoli 30(1) u (2) tar-Regolament (UE, Euratom) Nru 966/2012 dwar il-prinċipji tal-ekonomija, l-effiċjenza u l-effettività għandhom japplikaw. L-Artikolu 18 tar-Regolament Delegat (KE, Euratom) Nru 1268/2012 m'għandux japplika. 2. Għandhom jiġu stabbiliti objettivi speċifiċi, miżurabbli, li jistgħu jintlaħqu, li jkunu rilevanti u f'waqthom. Il-kisba ta' dawk l-objettivi għandha tkun sorveljata minn indikaturi tal-prestazzjoni. 3. Sabiex jitjieb il-proċess ta' tfassil tad-deċiżjonijiet, b'mod partikolari sabiex tiġi ġġustifikata u speċifikata d-determinazzjoni tal-kontribuzzjonijiet li għandha titħallas mill-Istati Membri msemmija fl-Artikolu 21, huma meħtieġa l-evalwazzjonijiet li ġejjin: (a) l-użu tar-riżorsi tal-11-il FEŻ għandu jkun antiċipat minn evalwazzjoni ex ante tal-operazzjoni li għandha ssir li tkopri l-elementi elenkati fl-Artikolu 18(1) tar-Regolament Delegat (UE) Nru 1268/2012; (b) l-operazzjoni għandha titressaq għal evalwazzjoni ex post sabiex ikun żgurat li r-riżultati maħsuba jiġġustifikaw il-mezzi użati. 4. L-istrumenti ta’ finanzjament previsti fit-Titolu VIII u l-metodi ta’ implimentazzjoni previsti fl-Artikolu 17 għandhom jintgħażlu fuq il-bażi tal-abilità tagħhom li jiksbu l-għanijiet speċifiċi tal-azzjonijiet u l-kapaċità tagħhom li jagħtu r-riżultati, filwaqt li b'mod partikolari jittieħed kont tal-ispejjeż tal-kontrolli, il-piż amministrattiv, u r-riskju mistenni tan-nonkonformità. Fil-każ tal-għotjiet, dan jinkludi kunsiderazzjoni tal-użu ta’ somom ta' darba, rati fissi u spejjeż għal kull unità. Artikolu 12 Kontroll intern L-Artikolu 32 tar-Regolament (UE, Euratom) Nru 966/2012 għandu japplika. Artikolu 13 Regola tat-trasparenza 1. Il-11-il FEŻ għandu jkun implementat u l-kontijiet ippreżentati b'konformità mal-prinċipju tat-trasparenza. 2. L-istimi annwali tal-impenji u tal-pagamenti skont l-Artikolu 7 tal-Ftehim Intern għandhom jiġu ppubblikati f’Il-Ġurnal Uffiċjali tal-Unjoni Ewropea. 3. Mingħajr preġudizzju għall-Artikolu 4 ta’ dan ir-Regolament, l-ewwel subparagrafu tal-Artikolu 35(2) u l-Artikolu 35(3) tar-Regolament (UE, Euratom) Nru 966/2012, dwar il-pubblikazzjoni ta’ informazzjoni dwar riċevituri u informazzjoni oħra, għandhom japplikaw. Għall-iskop tat-tieni sottoparagrafu tal-Artikolu 21(2) tar-Regolament Delegat (UE) Nru 1268/2012, it-terminu “lokalità” għandu jfisser, fejn meħtieġ, l-ekwivalenti tar-reġjun fil-livell ta’ NUTS 2 meta l-benefiċjarju jkun persuna fiżika. 4. Azzjonijiet iffinanzjati taħt il-11-il FEŻ jistgħu jiġu implimentati b’kofinanzjament parallel jew konġunt. Fil-każ ta’ kofinanzjament parallel, azzjoni tinqasam f’numru ta’ komponenti identifikabbli b’mod ċar li kull wieħed minnhom huwa ffinanzjat minn imsieħba differenti li jipprovdu kofinanzjament b’tali mod li l-użu aħħari tal-finanzjament jista’ dejjem jiġi identifikat. Fil-każ ta’ kofinanzjament konġunt, l-ispiża totali ta’ azzjoni hija maqsuma bejn l-imsieħba li jipprovdu l-kofinanzjament u r-riżorsi jinġabru flimkien b’tali mod li ma jkunx aktar possibbli li s-sors ta’ finanzjament jiġi identifikat għal kwalunkwe attività partikolari mwettqa bħala parti mill-azzjoni. F’dawn il-każijiet, il-pubblikazzjoni ex post tal-għotja u kuntratti ta’ akkwist kif previst mill-Artikolu 35 tar-Regolament (UE, Euratom) Nru 966/2012, għandhom jikkonformaw mar-regoli tal-entità ta' fiduċja, jekk ikun hemm. 5. Il-Kummissjoni għandha, fejn xieraq, tieħu l-miżuri kollha meħtieġa sabiex tkun żgurata l-viżibbiltà tal-appoġġ finanzjarju tal-Unjoni. Dan għandu jinkludi miżuri li jimponu l-ħtiġiet ta’ viżibilità dwar il-benefiċjarji ta’ fondi tal-Unjoni ħlief f’każijiet iġġustifikati kif jixraq. Il-Kummissjoni se jkollha r-responsabbiltà għall-monitoraġġ tal-konformità tagħhom. TITOLU III IR-RIŻORSI TAL-11-IL FEŻ U L-IMPLIMENTAZZJONI TIEGĦU Artikolu 14 Sorsi tar-riżorsi tal-11-il FEŻ Ir-riżorsi tal-11-il FEŻ għandhom jikkonsistu mill-fondi msemmija fl-Artikolu 1(2), (4) u (6) tal-Ftehim Intern; tal-fondi msemmija fl-Artikolu 1(9) tiegħu; u ta' dħul asssenjat ieħor imsemmi fl-Artikolu 9 ta’ dan ir-Regolament. Artikolu 15 Struttura tal-11-il FEŻ Id-dħul u l-infiq tal-11-il FEŻ għandhom ikunu kklassifikat skont it-tip tagħhom jew skont l-użu li għalih ġew assenjati. Artikolu 16 L-implimentazzjoni tal-11-il FEŻ skont il-prinċipju tal-immaniġġjar finanzjarju tajjeb. 1. Il-Kummissjoni għandha tassumi r-responsabbiltajiet tal-Komunità definiti fl-Artikolu 57 tal-Ftehim ta' Kotonù u fid-Deċiżjoni dwar l-Assoċjazzjoni estra-Ewropea. Għal dan il-għan għandha timplimenta d-dħul u l-infiq tal-11-il FEŻ skont id-dispożizzjonijiet ta' din il-Parti u Parti Tlieta ta' dan ir-Regolament, taħt ir-responsabilità tagħha stess u fil-limiti tar-riżorsi tal-11-il FEŻ. 2. L-Istati Membri għandhom jikkooperaw mal-Kummissjoni biex ir-riżorsi tal-11-il FEŻ ikunu użati f'konformità mal-prinċipju ta’ amministrazzjoni finanzjarja tajba. Artikolu 17 Metodi ta' implimentazzjoni 1. L-Artikoli 56 u 57 tar-Regolament (UE Euratom) Nru 966/2012 japplikaw. 2. Soġġetti għad-dispożizzjonijiet tal-paragrafi 3 sa 5, ir-regoli dwar il-metodi ta’ implimentazzjoni previsti fil-Kapitolu 2 tat-Titolu IV tal-Ewwel Parti tar-Regolament (UE, Euratom) Nru 966/2012, u l-Artikoli 188 u 193 ta’ dak ir-Regolament, għandhom japplikaw. Madankollu d-dispożizzjonijiet fl-Artikoli 58(1)(b), u 59 ta’ dak ir-Regolament, li jikkonċernaw ġestjoni kondiviża mal-Istati Membri, m’għandhomx jibqgħu applikabbli. 3. L-entitajiet inkarigati għandhom jiżguraw konsistenza ma’ politika esterni tal-UE u jistgħu jafdaw kompiti tal-implimentazzjoni tal-baġit lil entitajiet oħra taħt kundizzjonijiet ekwivalenti għal dawk li japplikaw għall-Kummissjoni. Huma għandhom jissodisfaw l-obbligi tagħhom taħt l-Artikolu 60(5) ta’ Regolament (UE, Euratom) Nru 966/2012 kull sena. L-opinjoni ta’ verifika għandha tkun sottomessa fi żmien xahar mir-rapport u d-dikjarazzjoni ta' mmaniġjar li jridu jitqiesu fl-assigurazzjoni tal-Kummissjoni. l-Istati tal-AKP u l-PTEE jistgħu wkoll jafdaw il-kompiti tal-implimentazzjoni tal-baġit fi ħdan id-dipartimenti tagħhom u lil korpi rregolati mil-liġi privata fuq il-bażi ta’ kuntratt ta’ servizz. Dawn il-korpi għandhom jiġu magħżula abbażi ta’ proċeduri miftuħa, trasparenti, proporzjonati u nondiskriminatorji, biex b’hekk jiġu evitati kunflitti ta’ interessi. Il-ftehim ta’ finanzjament għandu jistipula t-termini ta’ kuntratt ta’ servizz. 4. Fejn l-11-il FEŻ huwa implimentat f’ġestjoni indiretta ma’ Stati AKP jew PTEE, mingħajr preġudizzju għar-responsabbiltajiet tal-Istati AKP jew tal-PTEE li jaġixxu fil-kapaċità tagħhom ta’ awtoritajiet kontraenti, il-Kummissjoni: (a) għandha, meta jkun meħtieġ, tirkupra ammonti dovuti minn reċipjenti skont l-Artikolu 80 tar-Regolament (UE, Euratom) Nru 966/2012, inkluż permezz ta’ deċiżjoni li għandha tkun infurzabbli fl-istess kundizzjonijiet kif ġie stabbilit fl-Artikolu 299 tat-Trattat; (b) tista', meta ċ-ċirkostanzi jeħtieġu, timponi penalitajiet amministrattivi u/jew finanzjarji taħt l-istess kundizzjonijiet kif stabbiliti fl-Artikolu 109 tar-Regolament (UE, Euratom) Nru 966/2012. Il-ftehim ta’ finanzjament għandu jinkludi d-dispożizzjonijiet dwar il-kooperazzjoni bejn il-Kummissjoni u l-Istat AKP jew PTEE għal dan l-għan. 5. L-assistenza finanzjarja tal-Unjoni tista’ tingħata wkoll permezz ta’ kontribuzzjonijiet lil fondi internazzjonali, reġjonali jew nazzjonali, bħal dawk stabbiliti jew ġestiti mill-BEI , l-Istati Membri, pajjiżi terzi jew minn organizzazzjonijiet internazzjonali, biex jattiraw finanzjament konġunt minn għadd ta’ donaturi, jew lil fondi stabbiliti minn donatur wieħed jew aktar għall-fini tal-implimentazzjoni konġunta tal-proġetti. TITOLU IV ATTURI FINANZJARJI Artikolu 18 Dispożizzjonijiet ġenerali dwar atturi finanzjarji u r-responsabbiltà tagħhom 1. Il-Kummissjoni għandha tipprovdi lil kull attur finanzjarju bir-riżorsi meħtieġa sabiex iwettaq dmirijietu u b'karta li tiddeskrivi fid-dettall il-kompiti, id-drittijiet u l-obbligi tiegħu. 2. Artikolu 64 tar-Regolament (UE, Euratom) Nru 966/2012 dwar is-separazzjoni tad-dmirijiet għandu japplika. 3. Il-Kapitolu IV tat-Titolu IV tal-Ewwel Parti tar-Regolament (UE, Euratom) Nru 966/2012 fir-rigward tar-responsabbiltà tal-atturi finanzjarji għandu japplika mutatis mutandis. Artikolu 19 Uffiċjal tal-awtorizzazzjoni 1. L-Artikoli 65, 66 u 67 tar-Regolament (UE, Euratom) Nru 966/2012, li jikkonċernaw rispettivament, l-uffiċjal awtorizzanti, is-setgħat u d-dmirijiet tiegħu jew tagħha, u dawk ta’ Kapijiet tad-Delegazzjonijiet tal-Unjoni, għandhom japplikaw. 2. Fejn l-uffiċjal awtorizzanti b'delega tal-Kummissjoni jinduna bi problemi fit-twettiq tal-proċeduri relatati mal-amministrazzjoni tar-riżorsi tal-11-il FEŻ, huwa għandu, flimkien mal-uffiċjal maħtur nazzjonali jew reġjonali, intra-AKP, jew uffiċjal tal-awtorizzazzjoni territorjali, jagħmel il-kuntatti kollha meħtieġa sabiex isib rimedju għas-sitwazzjoni u jieħu kwalunkwe passi li jkunu meħtieġa. Fil-każ li l-uffiċjal nazzjonali, reġjonali, intra-AKP, jew l-uffiċjal awtorizzanti territorjali ma jwettaqx jew ma jkunx jista’ jwettaq id-dmirijiet dovuti lilu skont il-Ftehim ta’ Kotonù jew id-Deċiżjoni dwar l-Assoċjazzjoni estra-Ewropea, l-uffiċjal awtorizzanti responsabbli tal-Kummissjoni jista’ temporanjament jieħu post dan ta' qabel u jaġixxu f’ismu u għan-nom tiegħu; f’dak il-każ il-Kummissjoni tista’ tirċievi kumpens finanzjarju għal xogħol amministrattiv addizzjonali mġarrab minn riżorsi allokati għal mill-Istat AKP jew mill-PTEE inkwistjoni. Artikolu 20 Uffiċjal tal-kontabilità 1. L-uffiċjal tal-kontabilità tal-Kummissjoni għandu jkun l-uffiċjal tal-kontabilità tal-11-il FEŻ. 2. l-Artikoli 68, bl-eċċezzjoni tat-tieni subparagrafu tal-paragrafu 1; u 69 tar-Regolament (UE, Euratom) Nru 966/2012, li jikkonċernaw rispettivament poteri u dmirijiet tal-uffiċjal tal-kontabilità, u poteri li jistgħu jiġu ddelegati mill-uffiċjal tal-kontabilità, għandhom japplikaw. L-Artikolu 54 u l-Artikolu 57(3); It-tieni subparagrafu fl-Artikolu 58(5); u l-Artikolu 58(6) tar-Regolament Delegat (UE) Nru 1268/2012 m'għandux japplika. TITOLU V OPERAZZJONIJIET TA' DĦUL Artikolu 21 Kontribut annwali u partijiet tiegħu 1. Skond l-Artikolu 7 tal-Ftehim Intern, il-limitu għall-ammont annwali tal-kontribuzzjonijiet għas-sena n + 2 u l-ammont annwali tal-kontribuzzjoni għas-sena n + 1 kif ukoll il-pagament tiegħu fi tliet partijiet, għandhom ikunu ddeterminati skond il-proċedura stabbilita fil-paragrafi 2 sa 7 ta' dan l-Artikolu. Il-pagamenti li għandhom jitħallsu minn kull Stat Membru għandhom jiġu stabbiliti b'tali mod li jkunu proporzjonali għall-kontribuzzjonijiet tal-Istati Membri għall-11-il FEŻ kif stabbilit fl-Artikolu 1(2) tal-Ftehim Intern. 2. Il-Kummissjoni għandha tippreżenta proposta sal-20 ta' Ottubru tas-sena n, li jkun fiha: – il-limitu massimu għall-ammont annwali tal-kontribuzzjoni għas-sena n + 2; – l-ammont annwali tal-kontribuzzjoni għas-sena n + 1; – l-ammont tal-ewwel pagament tal-kontribuzzjoni għas-sena n + 1. Il-Kunsill għandu jiddeċiedi dwar din il-proposta sal-15 ta' Novembru tas-sena n. L-Istati Membri għandhom iħallsu l-ewwel pagament tal-kontribuzzjoni għas-sena n + 1 mhux aktar tard mill-21 ta' Jannar tas-sena n + 1. 3. Il-Kummissjoni għandha tippreżenta proposta sal-15 ta' Ġunju tas-sena n + 1, li jkun fiha: – ammont tat-tieni pagament tal-kontribuzzjoni għas-sena n + 1; – ammont annwali rivedut tal-kontribuzzjoni għas-sena n + 1 f'konformità mal-ħtiġijiet attwali, jekk, skond l-Artikolu 7(3) tal-Ftehim Intern, l-ammont annwali ma jibqax jikkorrispondi għal ħtiġijiet attwali. Il-Kunsill għandu jiddeċiedi dwar il-proposta mhux aktar tard minn 21 jum tal-kalendarju wara l-preżentazzjoni mill-Kummissjoni tal-proposta tagħha. l-Istati Membri għandhom iħallsu t-tieni pagament l-aktar tard sas-27 ta’ Lulju tas-sena n + 1. 4. Sal-15 ta' Ġunju tas-sena n + 1, il-Kummissjoni, filwaqt li tieħu kont tal-previżjonijiet tal-BEI rigward l-amministrazzjoni u l-operazzjoni tal-Faċilità tal-Investiment, inklużi s-sussidji tar-rati tal-interessi, li huma implimentati mill-BEI, għandha tistabbilixxi u tikkomunika lill-Kunsill dikjarazzjoni tal-impenji, il-pagamenti u l-ammont annwali ta' sejħiet għall-kontribuzzjonijiet magħmula fis-sena n u li għandhom isiru fis-sena n + 1 u n + 2. Dawn l-ammonti għas-sena n + 1 u n + 2 għandhom ikunu bbażati fuq il-kapaċità li l-livell ta' riżorsi propost jitwassal b'mod effettiv. 5. Il-Kummissjoni għandha tippreżenta proposta sal-15 ta' Ottubru tas-sena n + 1, li jkun fiha: – it-tielet pagament tal-kontribuzzjoni annwali għas-sena n + 1; – ammont annwali rivedut tal-kontribuzzjoni għas-sena n + 1 f'konformità mal-ħtiġijiet attwali, jekk, skond l-Artikolu 7(3) tal-Ftehim Intern, l-ammont annwali ma jibqax jikkorrispondi għal ħtiġijiet attwali. Il-Kunsill għandu jiddeċiedi dwar il-proposta mhux aktar tard minn 21 jum tal-kalendarju wara l-preżentazzjoni mill-Kummissjoni tal-proposta tagħha. L-Istati Membri għandhom iħallsu t-tielet pagament l-aktar tard sas-21 ta’ Novembru tas-sena n + 1. 6. Is-somma tal-pagamenti parzjali relatata ma' sena partikolari ma tistax teċċedi l-ammont annwali tal-kontribuzzjoni annwali ddeterminat għal dik is-sena. L-ammont annwali tal-kontribuzzjoni ma jistax jeċċedi l-limitu ddeterminat għal dik is-sena. Il-limitu ma jistax jiżdied ħlief skond l-Artikolu 7(4) tal-Ftehim Intern. Żieda possibbli tal-limitu għandha tkun parti mill-proposti msemmija skond il-paragrafi 2, 3 u 5 ta' dan l-Artikolu. 7. Il-limitu għall-ammont annwali tal-kontribuzzjoni għas-sena n + 2, l-ammont annwali tal-kontribuzzjoni għas-sena n + 1 u l-pagamenti tal-kontribuzzjonijiet għandhom jispeċifikaw: (a) l-ammont amministrat mill-Kummissjoni u (b) l-ammont amministrat mill-BEI, inklużi s-sussidji tar-rati tal-interessi amministrati minnu. Artikolu 22 Pagament parzjali 1. Is-sejħiet għall-kontribuzzjonijiet l-ewwel għandhom jużaw l-ammonti stabbiliti għal Fondi Ewropej għall-Iżvilupp preċedenti f'ordni kronoloġiku. 2. Il-kontribuzzjonijiet tal-Istati Membri għandhom jiġu espressi f’euro u mħallsa f’euro. 3. Il-kontribuzzjoni msemmija fl-Artikolu 21(7(a) għandha tiġi kreditata minn kull Stat Membru f'kont speċjali bl-isem "Il-Kummissjoni Ewropea – Il-Fond Ewropew għall-Iżvilupp" miftuħ mal-bank ċentrali ta' dak l-Istat Membru jew tal-istituzzjoni finanzjarja magħżula minnu. L-ammonti tal-kontribuzzjonijiet għandhom jibqgħu f'dawk il-kontijiet speċjali sakemm ikun jeħtieġ li jsiru l-pagamenti. Il-Kummissjoni għandha tagħmel sforz biex tagħmel kwalunkwe ġbid ta’ flus mill-kontijiet speċjali b’tali mod li żżomm id-distribuzzjoni tal-assi f’dawk il-kontijiet skont il-koeffiċjent tal-kontribuzzjoni skont l-Artikolu 1(2)(a) tal-Ftehim Intern. Il-kontribuzzjoni msemmija fl-Artikolu 21(7)(b) ta’ dan ir-Regolament għandha tiġi kreditata minn kull Stat Membru skont l-Artikolu 53(1). Artikolu 23 Interess għal ammonti ta' kontribuzzjoni mhux imħallsa 1. Kif jagħlaq iż-żmien stabbilit fl-Artikolu 21(2), (3) u (5) tal-Istat Membru kkonċernat huwa obbligat iħallas l-interessi skont il-kundizzjonijiet li ġejjin: (a) ir-rata tal-imgħax għandha tkun ir-rata applikata mill-Bank Ċentrali Ewropew għall-operazzjonijiet prinċipali ta' rifinanzjament tiegħu, kif ippubblikata fis-serje C tal-Ġurnal Uffiċjali tal-Unjoni Ewropea,, li tidħol fis-seħħ fl-ewwel jum kalendarju tax-xahar tad-data ta’ skadenza, miżjuda b żewġ punti perċentwali; Dik ir-rata għandha tiżdied bi kwart ta' punt perċentwali għal kull xahar ta' dewmien. (b) l-imgħax jitħallas għaż-żmien li jkun għadda mill-ġurnata kalendarja ta' fuq l-għeluq tal-limitu taż-żmien għall-pagament sal-ġurnata tal-pagament 2. Fir-rigward tal-kontribuzzjoni msemmija f'Artikolu 21(7)(a), l-interessi għandhom jiġu kreditati f'wieħed mill-kontijiet previsti fl-Artikolu 1(6) tal-Ftehim Intern. Fir-rigward tal-kontribuzzjoni msemmija fl-Artikolu 21(7)(b) l-interessi għandhom jiġu kreditati lill-Faċilità ta' Investiment skont l-Artikolu 53(1). Artikolu 24 Sejħa fuq kontribuzzjonijiet mhux imħallsa Mal-iskadenza tal-protokoll finanzjarju stabbilit fl-Anness Ic għall-Ftehim ta' Kotonù, dik il-parti tal-kontribuzzjonijiet li l-Istati Membri jibqgħu obbligati jħallsu skond l-Artikolu 21 għandha tintalab mill-Kummissjoni u l-BEI jekk ikun meħtieġ, skond il-kondizzjonijiet stabbiliti f'dan ir-Regolament. Artikolu 25 Operazzjonijiet oħra ta' dħul 1. L-Artikoli 77 sa 79, l-Artikolu 80(1) u (2) u l-Artikoli 81 sa 82 tar-Regolament (UE, Euratom) Nru 966/2012, dwar l-estimi tal-ammont riċevibbli, l-istabbiliment tal-ammonti riċevibbli, l-awtorizzazzjoni u r-regoli tal-irkupru, il-perjodu ta’ limitazzjoni u trattament nazzjonali ta’ intitolamenti tal-Unjoni, għandhom japplikaw. L-irkupru jista’ jsir permezz ta’ Deċiżjoni tal-Kummissjoni infurzabbli skont l-Artikolu 299 tat-Trattat. 2. Fir-rigward tal-Artikoli 77(3) u 78(2) ta’ Regolament (UE, Euratom) Nru 966/2012, ir-referenza għal riżorsi proprji għandha tinftiehem bħala entità waħda għall-kontribuzzjonijiet tal-Istati Membri definiti fl-Artikolu 21. 3. L-Artikolu 83(2) tar-Regolament Delegat (UE) Nru 1268/2012 japplika għall-irkupri stabbiliti bl-euro. Għall-irkupri fil-munita lokali, għandu japplika filwaqt li r-rata għandha tkun dik tal-bank ċentrali tal-pajjiż li qiegħed joħroġ il-munita fis-seħħ fl-ewwel jum kalendarju tax-xahar li fiha hija stabbilita l-ordni ta’ rkupru. 4. Fir-rigward tal-Artikolu 84(3) tar-Regolament Delegat (UE) Nru 1268/2012, il-lista ta’ intitolamenti għandha tkun stabbilita separatament għal l-11-il FEŻ u għandha tiġi miżjuda mar-rapport msemmi fl-Artikolu 44(2). 5. L-Artikoli 85 u 90 tar-Regolament Delegat (UE) Nru 1268/2012 m'għandhomx japplikaw. TITOLU VI OPERAZZJONIJIET TA' NFIQ Artikolu 26 Id-deċiżjonijiet tal-finanzjament L-impenn tan-nefqa għandu jiġi preċedut minn deċiżjoni ta’ finanzjament adottata mill-Kummissjoni. L-Artikolu 84 tar-Regolament (UE, Euratom) Nru 966/2012 għandu japplika bl-eċċezzjoni ta' paragrafu 2 tiegħu. Artikolu 27 Regoli applikabbli għall-impenji 1. Artikolu 85, bl-eċċezzjoni tal-punt (c) tal-paragrafu 3 tiegħu, l-Artikoli 86, 87, 185, l-Artikolu 189(1) u (2) tar-Regolament (UE, Euratom) Nru 966/2012 dwar l-impenji u l-implimentazzjoni ta’ azzjonijiet esterni għandhom japplikaw. L-Artikolu 95(2), l-Artikolu 97(1)(a) u (e) u l-Artikolu 98 tar-Regolament Delegat (UE) Nru 1268/2012 m’għandhomx japplikaw. 2. Fir-rigward tal-applikazzjoni tal-Artikolu 189(2) ta’ Regolament (UE, Euratom) Nru 966/2012, il-perjodu biex jiġu konklużi l-kuntratti individwali, u l-ftehimiet ta' għotja li jimplimentaw l-azzjoni jista’ jiġi estiż għal aktar minn tliet snin wara d-data tal-konklużjoni tal-ftehim ta’ finanzjament fil-każ fejn l-Istati AKP u l-PTEE jafdaw kompiti tal-implimentazzjoni tal-baġit skont l-Artikolu 17(3) ta’ dan ir-Regolament. 3. Meta r-riżorsi tal-11-il FEŻ jiġu implimentati f’ġestjoni indiretta ma’ Stati AKP jew PTEE, l-uffiċjal awtorizzanti responsabbli jista’, wara li jaċċetta l-ġustifikazzjoni, jestendi l-perjodu ta’ sentejn imsemmi fit-tielet subparagrafu tal-Artikolu 86(5) tar-Regolament (UE, Euratom) Nru 966/2012; u l-perijodu ta’ tliet snin imsemmi fit-tieni subparagrafu tal-Artikolu 189(2) tiegħu. 4. Fit-tmiem ta’ perjodi estiżi msemmija fil-paragrafu 3 ta’ dan l-Artikolu jew il-perjodi msemmija fit-tielet subparagrafu tal-Artikolu 86(5) u fit-tieni subparagrafu tal-Artikolu 189(2) ta’ Regolament (UE, Euratom) Nru 966/2012, il-bilanċi mhux użati għandhom ikunu, kif applikabbli, rilaxxati. 5. Fejn il-miżuri huma adottati taħt l-Artikoli 96 u 97 tal-Ftehim ta’ Kotonù, it-tmexxija tal-perjodi estiżi msemmija fil-paragrafu 3 ta’ dan l-Artikolu, fit-tielet subparagrafu tal-Artikolu 86(5) u t-tieni subparagrafu tal-Artikolu 189 (2) ta’ Regolament (UE, Euratom) Nru 966/2012 tista’ tiġi sospiża. 6. Għall-finijiet tal-punt (c) tal-paragrafu 1 u l-punt (b) tal-paragrafu 2 tal-Artikolu 87 tar-Regolament (UE, Euratom) Nru 966/2012, il-konformità u r-regolarità għandhom jiġu vvalutati skont id-dispożizzjonijiet rilevanti, partikolarment it-Trattati, il-ftehim ta’ Kotonù, tad-Deċiżjoni dwar l-Assoċjazzjoni estra-Ewropea, tal-Ftehim Intern, ta’ dan ir-Regolament, u l-atti kollha adottati fl-implimentazzjoni ta’ dawk id-dispożizzjonijiet. 7. Kull impenn legali għandu jipprovdi espressament li l-Kummissjoni u l-Qorti tal-Awdituri jkollhom is-setgħa ta’ awditjar u verifika u għall-OLAF li jkollu s-setgħa ta’ investigazzjonijiet, fuq il-bażi ta’ dokumenti u fuq il-post, fuq il-benefiċjarji kollha, il-kuntratturi u s-subkuntratturi kollha li rċevew il-fondi tal-11-il FEŻ. Artikolu 28 Validazzjoni, awtorizzazzjoni u l-pagament tan-nefqa L-Artikoli 88, 89, l-Artikolu 90, bl-eċċezzjoni tat-tieni subparagrafu tal-paragrafu 4 tiegħu; u l-Artikolu 91 u l-Artikolu 184(4) tar-Regolament (UE Euratom) Nru 966/2012 japplikaw. Artikolu 29 Limiti ta' żmien għall-pagament 1. Suġġett għall-paragrafu 2, l-Artikolu 92 tar-Regolament (UE, Euratom) Nru 966/2012 għandu japplika għall-pagamenti mwettqa mill-Kummissjoni. 2. Fejn ir-riżorsi tal-11-il FEŻ huma implimentati f’ġestjoni indiretta ma’ Stati AKP jew PTEE u l-Kummissjoni tesegwixxi pagamenti f’isimhom, il-limitu ta’ żmien imsemmi fil-punt (b) tal-Artikolu 92(1) ta’ Regolament (UE, Euratom) Nru 966/2012 għandu japplika għall-pagamenti kollha mhux imsemmija fil-punt (a) tagħha. Il-Ftehim ta’ finanzjament għandu jinkludi d-dispożizzjonijiet neċessarji sabiex jiżgura kollaborazzjoni f’waqtha tal-awtorità kontraenti. 3. Il-pretensjonijiet għal ħlasijiet tardivi li għalihom hija responsabbli l-Kummissjoni għandhom jiġu mħallsa mill-kont jew mill-kontijiet provduti fl-Artikolu 1(6) tal-Ftehim Intern. TITOLU VII DISPOŻIZZJONIJIET TA' IMPLIMENTAZZJONI VARJI Artikolu 30 Awditur intern L-awditur intern tal-Kummissjoni għandu jkun l-awditur intern tal-11-il-FEŻ. L-Artikoli 99 u 100 tar-Regolament (UE Euratom) Nru 996/2012 japplikaw. Artikolu 31 Is-sistemi tal-IT, it-trażmissjoni elettronika u l-gvern elettroniku Id-dispożizzjonijiet f'Artikoli 93, 94 u 95 tar-Regolament (UE Euratom) Nru 966/2012, dwar l-immaniġjar elettroniku ta' operazzjonijiet u dokumenti, għandhom japplikaw għall-11-il FEŻ mutatis mutandis Artikolu 32 Amministrazzjoni tajba u rimedju L-Artikoli 96 u 97 tar-Regolament (UE Euratom) Nru 966/2012 japplikaw. Artikolu 33 L-użu tal-bażi tad-dejta ċentrali dwar l-esklużjonijiet Il-bażi tad-dejta ċentrali dwar l-esklużjonijiet stabbilita skont Artikolu 108(1) tar-Regolament (KE, Euratom) 966/2012 li fiha d-dettalji tal-kandidati u l-offerenti, u l-applikanti u l-benefiċjarji li jinsabu f’waħda mis-sitwazzjonijiet imsemmija fl-Artikolu 106; Il-punt (b) tal-ewwel subparagrafu tal-Artikolu 109(1); u l-punt (a) ta' Artikolu 109(2) ta' dak ir-regolament għandhom jintużaw għall-implimentazzjoni tal-11-il FEŻ. L-Artikoli 108(2) u (5) tar-Regolament (UE, Euratom) Nru 966/2012 u l-Artikoli 142 u 144 tar-Regolament Delegat (UE) Nru 1268/2012 dwar l-użu tal-bażi tad-dejta ċentrali dwar l-esklużjoni u dwar l-aċċess għalija għandhom japplikaw mutatis mutandis. Rigward l-Artikolu 108(2) tar-Regolament (UE, Euratom) Nru 966/2012, l-interessi finanzjarji tal-Unjoni jinkludu l-implimentazzjoni tal-11-il FEŻ. Artikolu 34 Arranġamenti amministrattivi mas-SEAE Arranġamenti dettaljati jistgħu jkunu miftiehma bejn is-Servizz Ewropew għall-Azzjoni Esterna (SEAE) u s-servizzi tal-Kummissjoni sabiex tkun faċilitata l-implimentazzjoni, min-naħa tad-Delegazzjonijiet tal-Unjoni, tar-riżorsi previsti għan-nefqa ta’ sostenn marbuta mal-11-il FEŻ skont l-Artikolu 6 tal-Ftehim Intern. TITOLU VIII STRUMENTI TA' FINANZJAMENT Artikolu 35 Dispożizzjonijiet Ġenerali dwar strumenti ta' finanzjament 1. Bl-iskop li jipprovdu assistenza finanzjarja taħt dan it-Titolu, il-kooperazzjoni bejn l-Unjoni, u l-Istati AKP u l-PTEE jistgħu jieħdu l-forma, inter alia, ta’: (a) arranġamenti triangolari li permezz tagħhom l-Unjoni tikkoordina ma’ pajjiżi terzi l-assistenza tagħha lil Stat AKP, PTEE jew reġjun, (b) miżuri amministrattivi ta’ kooperazzjoni bħall-ġemellaġġ bejn istituzzjonijiet pubbliċi, awtoritajiet lokali, korpi pubbliċi nazzjonali jew entitajiet tad-dritt privat responsabbli għal kompiti ta’ servizz pubbliku ta’ Stat Membru u dawk ta’ Stat AKP jew PTEE, kif ukoll miżuri ta’ kooperazzjoni li jinvolvu esperti tas-settur pubbliku mibgħuta mill-Istati Membri u l-awtoritajiet reġjonali u lokali tagħhom, (c) kontribuzzjonijiet għall-ispejjeż meħtieġa biex iwaqqfu u jamministraw sħubija pubblika-privata, (d) programmi ta’ appoġġ għall-politika settorjali, li permezz tagħhom l-Unjoni tipprovdi appoġġ għall programm tas-settur tal-Istat AKP jew PTEE, u (e) Sussidji fuq ir-rati tal-imgħax skont l-Artikolu 37. 2. Minbarra l-istrumenti ta’ ffinanzjar provduti fl-Artikoli 36 sa 42, assistenza finanzjarja tista’ tingħata permezz ta’ dan li ġej: (a) Ħelsien mid-dejn, skont programmi ta' tnaqqis tad-dejn miftiehma internazzjonalment; (b) f'każijiet eċċezzjonali, programmi settorali u ġenerali ta' importazzjoni, li jistgħu jieħdu l-forma ta': – programmi settorali ta' importazzjoni f'oġġetti; – programmi settorali ta' importazzjoni li jipprovdu l-kambju mill-munita barranija sabiex jiffinanzjaw importazzjonijiet għas-settur inkwistjoni; jew – programmi ġenerali ta' importazzjoni li jipprovdu flus barranin sabiex jiffinanzjaw importazzjonijiet ġenerali ta' firxa wiesgħa ta' prodotti; 3. L-assistenza finanzjarja tal-Unjoni tista’ tingħata wkoll permezz ta’ kontribuzzjonijiet lil fondi internazzjonali, reġjonali jew nazzjonali, bħal dawk stabbiliti jew ġestiti mill-Bank Ewropew tal-Investiment, l-Istati Membri, Stati AKP jew PTEE u reġjuni jew minn organizzazzjonijiet internazzjonali, biex jattiraw finanzjament konġunt minn għadd ta’ donaturi, jew lil fondi stabbiliti minn donatur wieħed jew aktar għall-fini tal-implimentazzjoni konġunta tal-proġetti. L-aċċess reċiproku minn istituzzjonijiet finanzjarji tal-UE għal strumenti finanzjarji stabbiliti minn organizzazzjonijiet oħrajn għandhom jiġu promossi, kif xieraq. 4. Fl-implimentazzjoni tal-appoġġ tagħha għal tranżizzjoni u riforma f'pajjiżi AKP u l-PTEE, l-Unjoni għandha tuża u taqsam l-esperjenzi tal-Istati Membri u l-lezzjonijiet miksuba. Artikolu 36 Akkwist 1. L-Artikolu 101 tar-Regolament (UE, Euratom) Nru 966/2012 li jiddefinixxi kuntratti pubbliċi għandu japplika. 2. L-awtoritajiet kontraenti għall-iskopijiet ta’ dan ir-Regolament għandhom ikunu: (a) il-Kummissjoni f'isem ta’ u għall-akkont ta’ pajjiż AKP jew PTEE wieħed jew aktar; (b) l-entitajiet u persuni msemmija fl-Artikolu 185 tar-Regolament (UE, Euratom) Nru 966/2012 u fdati b’kompiti ta’ implimentazzjoni tal-baġit korrispondenti. 3. Għall-kuntratti pubbliċi mogħtija mill-awtoritajiet kontraenti msemmija fil-paragrafu 2 ta’ dan l-Artikolu, jew f’isimhom, id-dispożizzjonijiet tal-Kapitolu 1 tat-Titolu V tal-Ewwel Parti u tal-Kapitolu 3 tat-Titolu IV tal-Parti Tnejn tar-Regolament (UE, Euratom) Nru 966/2012 għandhom japplikaw bl-eċċezzjoni ta’: (a) l-Artikolu 103, it-tieni subparagrafu tal-Artikolu 104(1) u l-Artikolu 111 tar-Regolament (UE, Euratom) Nru 966/2012; (b) l-Artikolu 127(3) u (4), l-Artikolu 128, l-Artikoli 134 sa 137, l-Artikolu 139(3) sa (6), l-Artikolu 148(4), l-Artikolu 151(2), l-Artikolu 160, l-Artikolu 164, it-tieni sentenza tal-Artikolu 260; u l-Artikolu 262 tar-Regolament Delegat (UE) Nru 1268/2012. L-Artikolu 124(2) tar-Regolament Delegat (UE) Nru 1268/2012 japplika għall-kuntratti tal-bini. L-ewwel subparagrafu ta' dan il-paragrafu ma japplikax għall-awtoritajiet kontraenti msemmija f'punt (b) ta' paragrafu 2 fejn, wara l-verifiki msemmija fl-Artikolu 61 tar-Regolament (UE Euratom) Nru 966/2012 il-Kummissjoni tkun awtorizzathom sabiex jużaw il-proċeduri ta’ akkwist tagħhom stess. 4. Għall-kuntratti ta’ xiri mogħtija mill-Kummissjoni f’isimha kif ukoll azzjonijiet ta’ implimentazzjoni li jirrigwardaw l-għajnuna għall-ġestjoni tal-kriżijiet u l-protezzjoni ċivili u operazzjonijiet ta’ għajnuna umanitarja, id-dispożizzjonijiet tat-Titolu V tal-Ewwel Parti tar-Regolament (UE, Euratom) Nru 966/2012 għandhom japplikaw. 5. Fil-każ ta’ nuqqas ta’ konformità mal-proċeduri msemmija fil-paragrafu 3, in-nefqa fuq l-operazzjonijiet inkwistjoni ma tkunx eliġibbli għal finanzjament tal-11-il FEŻ, suġġett għall-prinċipju ta' proporzjonalità. 6. Il-proċeduri ta’ akkwist imsemmija fil-paragrafu 3 għandhom jiġu stabbiliti fil-ftehim ta’ finanzjament. 7. Rigward l-Artikolu 263(1)(a) tar-Regolament Delegat (UE) Nru 1268/2012. (a) "avviż minn qabel ta’ informazzjoni" huwa l-avviż li permezz tiegħu l-awtoritajiet kontraenti jgħarrfu, bħala gwida, il-valur totali stmat u s-suġġett tal-kuntratti u l-kuntratti qafas li jkun beħsiebhom jagħtu matul sena finanzjarja, minbarra l-kuntratti bil-proċedura negozjata mingħajr pubblikazzjoni minn qabel ta’ avviż dwar kuntratt; (b) "avviż dwar kuntratt" huwa l-mezz li bih l-awtoritajiet kontraenti jgħarrfu l-intenzjoni tagħhom li jniedu proċedura għall-għoti ta’ kuntratt jew ta’ kuntratt qafas jew li jistabbilixxu sistema dinamika ta’ xiri skont l-Artikolu 131 tar-Regolament Delegat (UE) Nru 1268/2012; (c) "avviż ta’ għoti" huwa l-avviż li jagħti r-riżultat tal-proċedura għall-għoti ta’ kuntratti, kuntratti qafas jew kuntratti bbażati fuq sistema dinamika ta’ xiri. Artikolu 37 Għotjiet 1. Soġġett għall-paragrafi 2 u 3 ta’ dan l-Artikolu, it-Titolu VI tal-Ewwel Parti; u l-Artikolu 192 tar-Regolament (UE, Euratom) Nru 966/2012 għandu japplika. 2. Għotjiet huma kontribuzzjonijiet finanzjarji diretti, bħala donazzjoni, mill-11-il FEŻ sabiex jiffinanzjaw waħda minn dawn li ġejjin: (a) azzjoni, inkluż dik imwettqa minn aġenzija tal-Unjoni, maħsuba biex tgħin ħalli jintlaħaq għan tal-Ftehim ta’ Kotonù jew tad-Deċiżjoni dwar l-Assoċjazzjoni estra-Ewropea, jew ta' programm jew proġett li ġie adottat skont dak il-Ftehim jew Deċiżjoni; jew (b) il-funzjonament ta’ korp li jsegwi l-għan imsemmi fil-punt (a). Għotja fis-sens tal-punt (a) tista' tingħata lil xi korp imsemmi fl-Artikolu 208(1) tar-Regolament (UE, Euratom) Nru 966/2012. 3. Meta taħdem mal-partijiet interessati lokali, il-Kummissjoni għandha tqis l-ispeċifiċitajiet tagħhom inkluż il-ħtiġijiet u l-kuntest, meta tiddefinixxi l-modalitajiet ta’ finanzjament, it-tip ta’ kontribuzzjoni, l-għotja l-modalitajiet u d-dispożizzjonijiet amministrattivi għall-ġestjoni ta’ għotjiet bil-għan li tilħaq u tirreaġixxi bl-aħjar mod għall-firxa l-aktar wiesgħa possibbli ta’ partijiet interessati lokali. Modalitajiet speċifiċi għandhom ikunu mħeġġa, bħal ftehimiet ta’ sħubija, appoġġ finanzjarju lil partijiet terzi, somom f’daqqa, għotja diretta jew sejħiet b'eliġibilità ristretta għal proposti. 4. Dawn li ġejjin m’għandhomx jikkostitwixxu għotjiet skont it-tifsira ta’ dan ir-Regolament: (a) punti msemmija fil-punti (b) sa (f), (h) u (i) tal-Artikolu 121(2) ta’ Regolament (UE, Euratom) Nru 966/2012 (b) appoġġ imsemmi f'Artikolu 35(2) ta' dan ir-Regolament. 5. L-Artikoli 175 u 177 tar-Regolament Delegat (UE) Nru 1268/2012 m'għandhomx japplikaw. Artikolu 38 Rigali Titolu VII tal-Ewwel Parti tar-Regolament (UE, Euratom) Nru966/2012 għandu japplika bl-eċċezzjoni tat-tieni subparagrafu tal-Artikolu 138(2) tiegħu. Artikolu 39 Appoġġ għall-baġit L-Artikolu 186 tar-Regolament (UE, Euratom) Nru 966/2012 għandu japplika. Appoġġ baġitarju tal-UE ġenerali jew settorjali huwa bbażat fuq ir-responsabbiltà reċiproka u impenn komuni għall-valuri universali u għandu l-għan li jsaħħaħ is-sħubijiet kuntrattwali bejn l-UE u l-pajjiżi AKP jew PTEE sabiex tiġi promossa d-demokrazija, id-drittijiet tal-bniedem u l-istat tad-dritt, jingħata sostenn lit-tkabbir ekonomiku sostenibbli u inklużiv u jinqered il-faqar. Kwalunkwe deċiżjoni biex jiġi pprovdut appoġġ baġitarju għandha tkun ibbażata fuq politiki ta' appoġġ baġitarju maqbula mill-UE, sett ċar ta’ kriterji ta’ eliġibbiltà u evalwazzjoni bir-reqqa tar-riskji u l-benefiċċji. Wieħed mill-fatturi prinċipali li jiddeterminaw din id-Deċiżjoni għandha tkun stima tal-impenn, l-irreġistrat u l-progress tal-pajjiżi tal-AKP u l-PTEE fir-rigward tad-demokrazija, id-drittijiet tal-bniedem u l-istat tad-dritt. L-appoġġ baġitarju għandu jkun iddifferenzjat biex jirreaġixxi aħjar fil-kuntest politiku, soċjali u ekonomiku tal-Istati tal-AKP u l-PTEE, b’kunsiderazzjoni ta' sitwazzjonijiet ta’ fraġilità. Meta jiġi pprovdut appoġġ baġitarju, il-Kummissjoni għandha tiddefinixxi u tissorvelja b’mod ċar il-kundizzjonalità tiegħu, u għandha wkoll tappoġġa l-iżvilupp ta’ kapaċitajiet ta’ kontroll parlamentari u verifiki u żżid it-trasparenza u l-aċċess pubbliku għall-informazzjoni. Il-ħruġ ta' appoġġ tal-baġit għandu jkun kundizzjonali fuq il-progress sodisfaċenti lejn il-kisba ta' għanijiet maqbula mal-pajjiżi AKP u PTEE. Meta jiġi pprovdut appoġġ baġitarju lill PTEE, ir-rabtiet istituzzjonali tal-Istat Membru kkonċernat għandhom jiġu kkunsidrati. Artikolu 40 Strumenti finanzjarji L-istrumenti finanzjarji jistgħu jkunu stabbiliti fid-deċiżjoni ta’ finanzjament msemmija fl-Artikolu 26. Huma għandhom ikunu , meta possibbli, taħt it-tmexxija tal-BEI, jew istituzzjoni finanzjarja Ewropea multilaterali, bħall-BERŻ, jew istituzzjoni finanzjarja Ewropea bilaterali, pereż. banek ta’ żvilupp bilaterali, possibilment flimkien ma’ għotjiet addizzjonali minn sorsi oħra. Il-Kummissjoni tista’ timplimenta strumenti finanzjarji taħt ġestjoni diretta, jew taħt ġestjoni indiretta billi tafda kompiti lill-entitajiet skont il-punti (ii), (iii), (v) u (vi) tal-Artikolu 58(1)(c) tar-Regolament (UE, Euratom) Nru 966/2012. Dawn l-entitajiet għandhom jissodisfaw ir-rekwiżiti tar-Regolament (UE, Euratom) Nru 966/2012 u għandhom ikunu konformi mal-objettivi, l-istandards u l-politiki tal-Unjoni, kif ukoll l-aħjar prattiki rigward l-użu u r-rappurtaġġ dwar fondi tal-Unjoni. Titolu VIII tal-Ewwel Parti tar-Regolament (UE, Euratom) Nru 966/2012 għandu japplika bl-eċċezzjoni ta' paragrafu 1 tiegħu. l-ewwel subparagrafu tal-paragrafu 4 u l-paragrafu 5 tal-Artikolu 139 tiegħu. L-istrumenti finanzjarji jistgħu jiġu miġbura f’faċilitajiet reġjonali għall-għanijiet ta' implimentazzjoni u ta’ rappurtar. Artikolu 41 Esperti It-tieni paragrafu tal-Artikolu 204 tar-Regolament (UE, Euratom) Nru 966/2012 u l-Artikolu 287 tar-Regolament Delegat (UE) Nru 1268/2012 dwar esperti esterni b’remunerazzjoni għandhom japplikaw. Article 42 Fondi fiduċjarji tal-Unjoni 1. Suġġett għal paragrafu 2 ta' dan l-Artikolu, l-Artikolu 187 tar-Regolament (UE Euratom) Nru 966/2012 għandu japplika. 2. Fir-rigward tal-Artikolu 187(8) tar-Regolament (UE, Euratom) Nru 966/2012, il-kumitat kompetenti għandu jkun il-Kumitat imsemmi fl-Artikolu 8 tal-Ftehim Intern. TITOLU IX PREŻENTAZZJONI TAL-KONTIJIET U KONTABILITÀ Artikolu 43 kontijiet tal-11-il FEŻ 1. Il-kontijiet tal-11-il FEŻ li jiddeskrivu s-sitwazzjoni finanzjarja tiegħu mill-31 ta' Diċembru ta' sena partikolari għandhom jinkludu: (a) Id-dikjarazzjonijiet finanzjarji; (b) Ir-rapporti dwar l-eżekuzzjoni finananzjarja; Ir-rapporti finanzjarji għandhom ikunu akkumpanjati mill-informazzjoni provduta mill-BEI skond l-Artikolu 57. 2. L-uffiċjal tal-kontabilità għandu jibgħat il-kontijiet proviżorji lill-Qorti tal-Awdituri sa mhux aktar tard mill-31 ta' Marzu tas-sena ta' wara. 3. Il-Qorti tal-Awdituri għandha, sal-15 ta' Ġunju tas-sena ta' wara tagħmel l-osservazzjonijiet tagħha dwar il-kontijiet proviżorji fir-rigward tal-parti tar-riżorsi tal-11-il FEŻ li għall-amministrazzjoni finanzjarja tagħha hija responsabbli l-Kummissjoni, sabiex il-Kummissjoni tkun tista' tagħmel il-korrezzjonijiet meqjusa meħtieġa sabiex tfassal il-kontijiet finali. 4. Il-Kummissjoni għandha tapprova l-kontijiet finali u tibgħathom lill-Parlament Ewropew, lill-Kunsill u lill-Qorti tal-Awdituri sa mhux aktar tard mill-31 ta' Lulju tas-sena ta' wara. 5. It-tieni subparagrafu tal-Artikolu 148(3) tar-Regolament (UE Euratom) Nru 966/2012 għandu japplika. 6. Il-kontijiet finali għandhom ikunu ppubblikati fil-Ġurnal Uffiċjali tal-Unjoni Ewropea flimkien mal-istqarrija tal-assigurazzjoni mogħtija mill-Qorti tal-Awdituri b'konformità mal-Artikolu 49 sal-15 ta’ Novembru tas-sena ta' wara. 7. Il-kontijiet provviżorji u finali jistgħu jintbagħtu skont il-paragrafi 2 u 4 b’mezzi elettroniċi. Article 44 Rapporti finanzjarji u r-rapport dwar l-implimentazzjoni finanzjarja 1. l-Artikolu 145 tar-Regolament (UE, Euratom) Nru 966/2012 għandu japplika. 2. Ir-rapport dwar l-implimentazzjoni finanzjarja għandu jiġi ppreparat mill-uffiċjal awtorizzanti responsabbli u jintbagħat lill-uffiċjal tal-kontabbiltà sal-15 ta’ Marzu għall-inklużjoni fil-kontijiet tal-11-il FEŻ. Għandu jippreżenta ħarsa veritiera u xierqa tal-operazzjonijiet ta' dħul u nfiq mir-riżorsi tal-11-il FEŻ. Għandu jkun ippreżentat f'miljuni ta’ euro u għandu jinkludi: (a) il-kont tar-riżultat finanzjarju, li jistabbilixxi l-operazzjonijiet finanzjarji kollha għas-sena f'termini ta' dħul u nfiq; (b) l-anness għall-kont tar-riżultat finanzjarju, li għandu jissupplimenta u jikkumenta dwar l-informazzjoni mogħtija f'dak il-kont. 3. Il-kont tar-riżultat finanzjarju għandu jkun fih it-tabelli li ġejjin: (a) tabella li tiddeskrivi l-bidliet matul is-sena finanzjarja preċedenti fl-allokazzjonijiet; (b) tabella li turi skond l-allokazzjoni l-ammont total tal-impenji, il-fondi assenjati u l-ħlasijiet magħmula matul is-sena finanzjarja u l-ammonti totali aggregati mill-ftuħ tal-11-il FEŻ; Artikolu 45 Monitoraġġ u Rappurtaġġ mill-Kummissjoni u l-BEI 1. Il-Kummissjoni u l-BEI għandhom jissorveljaw, kull wieħed safejn ikun ikkonċernat, l-użu tal-assistenza tal-11-il FEŻ mill-pajjiżi AKP, l-PTEE jew minn kwalunkwe benefiċjarju ieħor, u l-implimentazzjoni tal-proġetti ffinanzjati mill-11-il FEŻ, waqt li jqisu b'mod partikolari l-objettivi msemmija fl-Artikoli 55 u 56 tal-Ftehim ta' Kotonù u fid-dispożizzjonijiet korrispondenti tad-Deċiżjoni dwar l-assoċjazzjoni estra-Ewropea. 2. Il-BEI għandu jinforma perjodikament lill-Kummissjoni rigward l-implimentazzjoni tal-proġetti ffinanzjati mir-riżorsi tal-11-il FEŻ li jamministra, billi jsegwi l-proċeduri stabbiliti fil-linji gwida operattivi tal-Faċilità ta' Investiment. 3. Il-Kummissjoni u l-BEI għandhom jipprovdu lill-Istati Membri bl-informazzjoni dwar l-implimentazzjoni operattiva tar-riżorsi tal-11-il-FEŻ kif previst fl-Artikolu 18 tar-Regolament tal-Implimentazzjoni. Il-Kummissjoni għandha tibgħat dik l-informazzjoni lill-Qorti ta’ l-Awdituri f’konformità mal-Artikolu 11(6) tal-Ftehim Intern. Artikolu 46 Kontabilità Ir-regoli tal-kontabilità msemmija fl-Artikolu 143(1) tar-Regolament (UE, Euratom) Nru 966/2012 għandhom japplikaw għar-riżorsi tal-11-il-FEŻ ġestiti mill-Kummissjoni. Dawn ir-regoli għandhom jiġu applikati għal-11-il FEŻ filwaqt li titqies in-natura speċifika tal-attivitajiet tiegħu. Il-prinċipji tal-kontabilità li jinsabu fl-Artikolu 144 tar-Regolament (UE, Euratom) Nru 966/2012 għandhom japplikaw għar-rapporti finanzjarji msemmija fl-Artikolu 44 ta’ dan ir-Regolament. L-Artikoli 151, 153, 154 u 155 tar-Regolament (UE Euratom) Nru 966/2012 japplikaw. L-uffiċjal tal-kontabilità għandu jħejji u wara li jikkonsulta lill-uffiċjal awtorizzanti b'delega, jadotta l-pjan tal-kontijiet li għandu jiġi applikat għall-operazzjonijiet tal-11-il FEŻ. Artikolu 47 Il-kontabilita tal-baġit 1. Il-kontijiet tal-baġit għandhom jipprovdu rekord dettaljat tal-implimentazzjoni finanzjarja tar-riżorsi tal-11-il FEŻ. 2. Il-kontijiet għandhom juru: (a) l-allokazzjonijiet u r-riżorsi li jikkorrispondu tal-11-il FEŻ; (b) l-impenji finanzjarji; (c) (il-ħlasijiet u d-dejn stabbiliti u l-operazzjonijiet ta' ġbir kollha għas-sena finanzjarja, b'mod sħiħ u mingħajr l-ebda aġġustament reċiproċi. 3. Meta l-impenji, il-ħlasijiet u d-dejn jiġu espressi f'valuti nazzjonali, is-sistema ta' kontabbiltà għandha tagħmilha possibbli, fejn ikun meħtieġ, li jiġu rreġistrati f'valuti nazzjonali kif ukoll f'euro. 4. L-impenji finanzjarji globali għandhom jiġu rreġistrati f'euro għall-valur tad-deċiżjonijiet ta' finanzjament meħuda mill-Kummissjoni. Impenji finanzjarji individwali għandhom jiġu rreġistrati f’euro fl-ekwivalenti tal-valur tal-impenji legali. Fejn ikun xieraq, dak il-valur għandu jinkludi: (a) provvediment għall-ħlas ta' spejjeż rimborżabbli hekk kif jiġu ppreżentati d-dokumenti ta' appoġġ; (b) dispożizzjoni għar-reviżjoni tal-prezzijiet, għaż-żieda fil-kwantitajiet, u għall-kontinġenzi kif iddefinit fil-kuntratti finanzjati mill-FEŻ; (c) provvediment finanzjarju għall-varjazzjonijiet fir-rati tal-kambju. 5. Il-kotba tal-kontijiet kollha li jirriferu għal meta impenn jiġi sodisfatt għandhom jinżammu għal perijodu ta' ħames snin mid-data tad-deċiżjoni li tagħti kwittanza fir-rigward tal-implimentazzjoni finanzjarja tar-riżorsi tal-11-il FEŻ, imsemmija fl-Artikolu 50, li tikkonċerna s-sena finanzjarja li matulha l-impenn ingħalaq għal finijiet tal-kontabbiltà. TITOLU X AWDITJAR ESTERN U L-KWITTANZA Artikolu 48 Verifika esterna u kwittanza rigward il-Kummissjoni 1. Fir-rigward tal-operazzjonijiet iffinanzjati mir-riżorsi tal-11-il FEŻ amministrati mill-Kummissjoni skond l-Artikolu 16, il-Qorti tal-Awdituri għandha teżerċita s-setgħat tagħha skond dan l-Artikolu u Artikolu 49. 2. L-Artikoli 159, 160, l-Artikolu 161, bl-eċċezzjoni tal-paragrafu 6, l-Artikolu 162, bl-eċċezzjoni tal-ewwel sentenza tal-paragrafu 3 u ta' paragrafu 5, u l-Artikolu 163 tar-Regolament (UE, Euratom) Nru 966/2012 għandhom japplikaw. 3. Għall-finijiet tal-Artikolu 159(1) Ir-Regolament (UE, Euratom) Nru 966/2012, il-Qorti tal-Awdituri għandha tqis it-Trattati, il-Ftehim ta’ Kotonù, id-Deċiżjoni dwar l-Assoċjazzjoni estra-Ewropea, il-Ftehim Intern, dan ir-Regolament u l-atti l-oħra kollha adottati skont dawk l-istrumenti. 4. Għall-finijiet tal-Artikolu 162(1) tar-Regolament (KE, Euratom) Nru 966/2012, id-data stabbilita fl-ewwel sentenza għandha tkun il-15 ta’ Ġunju. 5. Il-Qorti tal-Awdituri għandha tkun infurmata bir-regoli interni msemmija fil-paragrafu 56(1) tar-Regolament (UE, Euratom) Nru 966/2012 inkluża l-ħatra tal-uffiċjali awtorizzanti, kif ukoll l-istrument ta’ delega msemmi fl-Artikolu 69 tar-Regolament (UE, Euratom) Nru 966/2012. 6. L-awtoritajiet nazzjonali ta' verifika tal-Istati AKP u l-PTEE għandhom ikunu mħeġġa sabiex jipparteċipaw fil-ħidma tal-Qorti tal-Awdituri. 7. Il-Qorti tal-Awdituri, fuq it-talba ta' waħda mill-istituzzjonijiet tal-Unjoni, tista' toħroġ opinjonijiet dwar kwistjonijiet relatati mal-11-il FEŻ. Artikolu 49 Dikjarazzjoni ta' assigurazzjoni Fl-istess żmien tar-rapport annwali msemmi fl-Artikolu 162 tar-Regolament (UE Euratom) Nru 966/2012, il-Qorti tal-Awdituri għandha tipprovdi lill-Parlament Ewropew u lill-Kunsill b'dikjarazzjoni ta' assigurazzjoni dwar l-affidabbiltà tal-kontijiet u dwar il-legalità u r-regolarità tat-transazzjonijiet sottostanti, li għandhom jiġu ppubblikati fil-Ġurnal Uffiċjali tal-Unjoni Ewropea. Artikolu 50 Kwittanza 1. Id-deċiżjoni tar-rilaxx għandha tkopri l-kontijiet imsemmija fl-Artikolu 43, ħlief il-parti mill-kontabilità pprovduta mill-EIB skont l-Artikolu 57, u għandhom jiġu adottati skont l-Artikoli 164 u 165(2) u (3) ta’ Regolament (UE, Euratom) Nru 966/2012. Il-kwittanza msemmija fl-Artikolu 164(1) tar-Regolament (UE, Euratom) Nru 966/2012 għandha tingħata fir-rigward ta’ dawk ir-riżorsi tal-11-il FEŻ li huma ġestiti mill-Kummissjoni skont l-Artikolu 16(1) ta’ dan ir-Regolament għas-sena n. 2. Id-deċiżjoni li tagħti l-kwittanza għandha tiġi ppubblikata fil-Ġurnal Uffiċjali tal-Unjoni Ewropea.. 3. L-Artikoli 166 u 167 tar-Regolament (UE Euratom) Nru 966/2012 japplikaw. PARTI TNEJN FAĊILITÀ TA' INVESTIMENT Article 51 Ir-rwol tal-Bank Europew tal-Investiment Il-BEI għandu jamministra l-Faċilità tal-Investiment u jwettaq operazzjonijiet li jaqgħu taħtu, inklużi sussidji fuq ir-rati tal-interessi u assistenza teknika, f’isem l-Unjoni Ewropea, b’konformità ma’ Parti Tnejn ta’ dan ir-Regolament. Barra minn hekk, il-BEI għandu jieħu ħsieb l-implimentazzjoni finanzjarja ta’ operazzjonijiet oħra mwettqa permezz ta’ finanzjament mir-riżorsi tiegħu stess skont l-Artikolu 4 tal-Ftehim Intern, fejn ikun applikabbli, ikkombinati mas-sussidji tar-rata tal-interessi miġbuda mir-riżorsi tal-11-il FEŻ. L-implimentazzjoni tat-Tieni Parti ta’ dan ir-Regolament ma għandhiex tagħti lok għal kwalunkwe obbligu jew responsabbiltà min-naħa tal-Kummissjoni. Artikolu 52 Stimi tal-impenji u l-pagamenti tal-Faċilità tal-Investiment Kull sena, qabel l-1 ta' Settembru, il-BEI għandu jibgħat lill-Kummissjoni l-istimi tiegħu għall-impenji u għall-ħlasijiet, li jkunu meħtieġa sabiex titfassal il-komunikazzjoni msemmija fl-Artikolu 7(1) tal-Ftehim Intern, fir-rigward tal-operazzjonijiet tal-Faċilità ta' Investiment, inklużi s-sussidji għar-rata tal-interessi li jimplimenta skond il-Ftehim Intern. Il-BEI għandu jibgħat lill-Kummissjoni stimi aġġornati tal-impenji u tal-ħlasijiet meta jitqies li jkunu meħtieġa. Il-modalitajiet għandhom jiġu definiti fil-ftehim ta' amministrazzjoni msemmi fl-Artikolu 55(4) ta' dan ir-Regolament Artikolu 53 Il-ġestjoni tal-kontributi għall-Faċilità ta’ Investiment 1. Il-kontribuzzjonijiet msemmija fl-Artikolu 21(7)(b) u adottati mill-Kunsill għandhom jitħallsu mingħajr spiża għall-benefiċjarju mill-Istati Membri lill-BEI permezz ta' kont speċjali miftuħ mill-BEI f'isem il-Faċilità ta' Investiment skond ir-regoli dettaljati stabbiliti fil-ftehim ta' amministrazzjoni previst fl-Artikolu 55(4). 2. Id-data msemmija fl-Artikolu 1(5) tal-Ftehim Intern għandha tkun il-31 ta’ Diċembru 2030. 3. Ħlief fejn il-Kunsill jiddeċiedi mod ieħor rigward ir-remunerazzjoni tal-BEI skont l-Artikolu 5 tal-Ftehim Intern, il-qligħ li jirċievi l-BEI permezz tal-bilanċ tal-kreditu tal-kontijiet speċjali msemmija fil-paragrafu 1 għandu jissuplimenta lill-Faċilità ta' Investiment u għandu jittieħed inkonsiderazzjoni fis-sejħiet għall-kontribuzzjoni imsemmija fl-Artikolu 21, u għandu jintuża biex jilħaq kwalunkwe obbligu finanzjarju wara l-31 ta' Diċembru 2030. 4. Il-BEI għandu jieħu ħsieb l-amministrazzjoni tat-teżor tal-ammonti msemmija fil-paragrafu 1 skond ir-regoli dettaljati stabbiliti fil-ftehim ta' amministrazzjoni previsti fl-Artikolu 55(4). 5. Il-Faċilità ta' Investiment għandha tiġi amministrata skond il-kondizzjonijiet stabbiliti fil-Ftehim ta' Kotoù, fid-Deċiżjoni dwar Assoċjazzjoni estra-Ewropea, fil-Ftehim Intern u fit-Tieni Parti ta' dan ir-Regolament. Artikolu 54 Ħlas tal-BEI Il-BEI għandu jiġi remunerat b'indennizz sħiħ għall-amministrazzjoni tal-operazzjonijiet tal-Faċilità ta' Investiment. Il-Kunsill għandu jiddeċiedi dwar ir-riżorsi u l-mekkaniżmi għar-remunerazzjoni tal-BEI skont l-Artikolu 5(4) tal-Ftehim Intern. Il-miżuri li jimplimentaw dik id-deċiżjoni għandhom jiġu inkorporati fil-ftehim ta' amministrazzjoni previst fl-Artikolu 55(4). Artikolu 55 L-implimentazzjoni tal-Faċilità ta' Investiment 1. Ir-regoli tal-BEI stess għandhom japplikaw għall-kuntratti ffinanzjati mir-riżorsi tal-11-il FEŻ li jkun qiegħed jamministra. 2. Fejn il-programmi jew il-proġetti jiġu kofinanzjati mill-Istati Membri jew mill-korpi implimentattivi tagħhom u jikkorrispondu għall-prijoritajiet stabbiliti fl-Istrateġiji ta' Koperazzjoni għal kull Pajjiż u Dokumenti ta' Programmar previsti fir-Regolament Implimentattiv u previst fit-tieni subparagrafu tal-Artikolu 10(1) tal-Ftehim Intern u fl-Artikolu 74 tad-Deċiżjoni dwar l-Assoċjazzjoni estra-Ewropea, il-BEI jista' jafda l-kompiti fl-implimentazzjoni tal-Faċilità tal-Investiment lill-Istati Membri jew lill-korpi implimentattivi tagħhom. 3. L-ismijiet ta’ dawk li jirċievu appoġġ finanzjarju taħt il-Faċilità ta’ Investiment għandha tiġi ppubblikata mill-BEI, sakemm dan l-iżvelar ma jkunx ta’ ħsara għall-interessi kummerċjali tal-benefiċjarji, b’osservanza debita tar-rekwiżiti tal-kunfidenzjalità u tas-sigurtà, b’mod partikolari l-protezzjoni tad-dejta personali. Il-kriterji għall-iżvelar u l-livell tad-dettalji ppubblikati għandhom iqisu l-ispeċifiċitajiet tas-settur u n-natura tal-Faċilità tal-Investiment. 4. Ir-regoli dettaljati għall-implimentazzjoni ta' din il-Parti għandhom ikunu s-suġġetti ta' ftehim ta' amministrazzjoni bejn il-Kummissjoni, li taġixxi għan-nom tal-Unjoni, u l-BEI. Artikolu 56 Ir-rappurtar taħt il-Faċilità ta' Investiment Il-BEI għandu jinforma regolarment lill-Kummissjoni dwar l-operazzjonijiet imwettqa permezz tal-Faċilità ta’ Investiment, inklużi s-sussidji tar-rata tal-interessi; l-użu li jsir minn kull sejħa għal kontribuzzjonijiet imħallsa lill-BEI; u b'mod partikolari, tal-ammonti totali ta' impenji, kuntratti u pagamenti kull kwart tas-sena skond ir-regoli dettaljati stabbiliti fil-ftehim ta' amministrazzjoni previst fl-Artikolu 55(4). Article 57 Il-kontabilità u d-dikjarazzjonijiet finanzjarji tal-Faċilità tal-Investiment 1. Il-BEI għandu jżomm il-kontijiet tal-Faċilità tal- Investiment, inklużi dawk is-sussidji għar-rata tal-interessi li huma implimentati mill-11-il FEŻ sabiex tiġi pprovduta traċċa għaċ-ċiklu sħiħ tal-fondi, minn meta jkunu rċevuti sa meta jsir il-ħlas u mbagħad sad-dħul li jingħata bidu għalih u kwalunkwe rkupru sussegwenti. Il-BEI għandu jfassal ir-regoli u l-metodi tal-kontabbiltà rilevanti li huma ggwidati mill-istandards internazzjonali tal-kontabilità u għandu jinforma lill-Kummissjoni u lill-Istati Membri b'dan. 2. Kull sena l-BEI għandu jibgħat lill-Kunsill u lill-Kummissjoni rapport dwar l-implimentazzjoni tal-operazzjonijiet iffinanzjati mir-riżorsi tal-11-il FEŻ taħt l-amministrazzjoni tiegħu, inklużi r-rapporti finanzjarji mfassla skond ir-regoli u l-metodi msemmija fil-paragrafu 1 u l-informazzjoni msemmija fl-Artikolu 44(3). Dawk id-dokumenti għandhom jiġu sottomessi f’forma ta’ abbozz sa mhux iżjed tard mit-28 ta’ Frar u fil-verżjoni finali tagħhom sa mhux iżjed tard mit-30 ta’ Ġunju tas-sena finanzjarja ta’ wara dik li tikkonċerna lilhom sabiex ikunu jistgħu jintużaw mill-Kummissjoni sabiex jippreparaw il-kontijiet imsemmija fl-Artikolu 43 f’konformità mal-Artikolu 11(5) tal-Ftehim Intern. Ir-rapport dwar l-amministrazzjoni finanzjarja tar-riżorsi amministrati mill-BEI għandu jitressaq minn dan tal-aħħar quddiem il-Kummissjoni sa mhux akar tard mill-31 ta' Marzu. Artikolu 58 Verifika esterna u kwittanza fuq operazzjonijiet tal-BEI L-operazzjonijiet iffinanzjati minn riżorsi tal-11-il-FEŻ ġestiti mill-BEI skont il-Parti Tnejn għandhom ikunu soġġetti għall-proċeduri ta’ verifika u ta’ kwittanza tal-BEI. Ir-regoli ddettaljati għall-verifika mill-Qorti tal-Awdituri ġew stabbiliti fi Ftehim Tripartitiku bejn il-BEI, il-Kummissjoni u l-Qorti tal-Awdituri. PARTI TLIETA DISPOŻIZZJONIJIET TRANŻITORJI U FINALI TITOLU I DISPOŻIZZJONIJIET TRANŻITORJI Artikolu 59 Trasferiment tal-bilanċi li jifdal minn Fondi Ewropej tal-Iżvilupp preċedenti It-trasferiment lill-11-il FEŻ tal-bilanċi li jifdal minn riżorsi kostitwiti skond il-Ftehim Interni relatati mat-Tmien, Disa' u Għaxar Fondi Ewropej ta' Żvilupp (minn hawn 'il quddiem "FEŻ preċedenti") għandhom isiru skond l-Artikolu 1(2)(b), 1(3) u 1(4) tal-Ftehim Intern. Artikolu 60 Dħul minn interess fuq ir-riżorsi tal-EDFs preċedenti Il-bilanċ tad-dħul ġej mill-interessi fuq ir-riżorsi ta' FEŻ preċedenti għandu jiġi trasferit lill-11-il FEŻ u jiġi allokat għall-istess finijiet bħad-dħul previst fl-Artikolu 1(6) tal-Ftehim Intern. L-istess għandu japplika għad-dħul mixxellanju minn FEŻ preċedenti li jinkludu, per eżempju, l-interessi għad-dewmien riċevuti fil-każ ta' ħlas tard tal-kontribuzzjonijiet ta' dawn il-FEŻ mill-Istati Membri.. L-interess iġġenerat mir-riżorsi tal-11-il FEŻ ġestiti mill-BEI għandu jissuplixxi lill-Faċilità ta' Investiment. Artikolu 61 It-tnaqqis fil-kontribuzzjonijiet mill-bqija tal-bilanċi L-ammonti minn proġetti skont l-10 FEŻ jew minn FEŻs preċedenti mhux kommessi skont Artikolu 1(3) tal-Ftehim Intern, jew diżimpenjati jekk mhux deċiż mod ieħor mill-Kunsill unanimament skond Artikolu 1(4) tal-Ftehim Intern, għandhom inaqqsu l-parti tal-kontribuzzjonijiet tal-Istati Membri ddikjarati fl-Artikolu 1(2)(a) tal-Ftehim Intern. L-impatt fuq il-kontribuzzjoni ta' kull Stat Membru għandu jkun ikkalkolat bi proporzjon għall-kontribuzzjoni ta' kull Stat Membru għad-9 u l-10 FEŻ. L-impatt għandu jiġi kkalkolat kull sena. Artikolu 62 Applikazzjoni ta’ dan ir-Regolament għal operazzjonijiet taħt l-FEŻ preċedenti Id-dispożizzjonijiet ta' dan ir-Regolament dwar l-atturi finanzjarji, l-operazzjonijiet tad-dħul, il-validazzjoni, l-awtorizzazzjoni u l-ħlas tal-infiq, is-sistemi tal-IT, il-preżentazzjoni tal-kontijiet u l-kontabilità, u kif ukoll il-verifika esterna u l-kwittanza japplikaw ukoll għal operazzjonijiet iffinanzjati minn FEŻ preċedenti filwaqt li jirrispettaw l-impenji legali eżistenti. Dawn id-dispożizzjonijiet m’għandhomx japplikaw għall-Faċilità ta’ Investiment. Artikolu 63 Bidu ta’ proċeduri ta' kontribuzzjoni Il-proċedura li tikkonċerna l-kontribuzzjonijiet tal-Istati Membri stabbiliti fl-Artikoli 21 sa 24 għandha tapplika għall-ewwel darba għall-kontribuzzjonijiet tas-sena N + 2, bil-kondizzjoni li l-Ftehim Intern jidħol fis-seħħ bejn l-1 ta' Ottubru tas-sena N u t-30 ta' Settembru tas-sena N + 1. TITOLU II DISPOŻIZZJONIJIET FINALI Artikolu 64 Dħul fis-Seħħ Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f' Il-Ġurnal Uffiċjali tal-Unjoni Ewropea. Dan ir-Regolament għandu jibda japplika mill-1 ta’ Jannar 2014. Ikun jorbot fl-intier tiegħu u jkun direttament applikabbli fl-Istati Membri kollha. Magħmul fi Brussell, Għall-Kunsill Il-President [1] ĠU C , , p. . [2] ĠU C , , p. . [3] Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1). [4] Ir-Regolament Delegat tal-Kummissjoni (UE) Nru 1268/2012 tad-29 ta’ Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (ĠU L 362, 31.12.2012, p. 1). [5] Ir-Regolament tal-Kunsill (KEE, Euratom) Nru 1182/71 tat-3 ta’ Ġunju 1971 li jistabbilixxi r-regoli applikabbli għal perjodi, dati u limiti ta’ żmien (ĠU L124, 8.6.1971, p. 1). [6] Id-Direttiva 95/46/KE tal-Parlament Ewropew u tal-Kunsill tal-24 ta' Ottubru 1995 dwar il-protezzjoni ta' individwi fir-rigward tal-ipproċessar ta' dejta personali u dwar il-moviment liberu ta' dik id-dejta (ĠU L 281, 23.11.1995, p. 31). [7] Ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwi rigward l-ipproċessar ta' dejta personali mill-istituzzjonijiet u korpi tal-Komunità u rigward il-moviment ħieles ta' din id-dejta (ĠU L 8, tat-12.1.2001, p. 1).